qundao/data-zh-poetry huggingface dataset:
题天童万松图
作者：释宗泐
朝代：明

小白市，太白峰，二十里松居其中。一径阴阴翠羽盖，半空矗矗苍髯龙。太白之峰分九陇，壮哉千古之佛宫。香云不动梵呗合，楼阁倒影清池空。左庵昔年此说法，山谷荅响撞钜钟。只今九重城里住，梦魂夜夜鄞江东。钱塘有客曰王蒙，为君写此千万松。座间惨惨起阴雾，屋底䬃䬃生清风。何来禅子松下度，长衫大笠携一筇。亦有驺从三四公，青林路口衣裳红。我初展卷欲大叫，海上涌出高巃嵷。云端缥缈下玉童，有路似与天相通。自怜平生不一到，吁嗟老矣将焉从。还君此图袖手坐，有目只送南飞鸿。
题天童万松图
作者：释宗泐
朝代：明
体裁：古风

小白市，太白峰，二十里松居其中。一径阴阴翠羽盖，半空矗矗苍髯龙。太白之峰分九陇，壮哉千古之佛宫。香云不动梵呗合，楼阁倒影清池空。左庵昔年此说法，山谷荅响撞钜钟。只今九重城里住，梦魂夜夜鄞江东。钱塘有客曰王蒙，为君写此千万松。座间惨惨起阴雾，屋底飒飒生清风。何来禅子松下度，长衫大笠携一筇。亦有驺从三四公，青林路口衣裳红。我初展卷欲大叫，海上涌出高巃嵷。云端缥缈下玉童，有路似与天相通。自怜平生不一到，吁嗟老矣将焉从。还君此图袖手坐，有目只送南飞鸿。
题小景
作者：释宗泐
朝代：明

数个幽篁著雨低，两株高树倚云齐。钱塘惟有空山在，莫是閒情写会稽。
题山水图
作者：释宗泐
朝代：明

辞山始兼旬，见山心辄喜。披图忽悄然，旧游宛相似。微茫敬亭云，迢递赏溪水。猿啼树苍苍，沤泛波靡靡。岩阿桂丛生，茅屋无人理。何为滞江城，眯眼黄尘起。
题张士衡画竹
作者：释宗泐
朝代：明

谁写琅玕近石傍，半丛春雨半秋霜。云门山客岂无意，老干不如新笋长。
题张孟兼太常白石山房图
作者：释宗泐
朝代：明

浦江先生张太常，白石山下开山房。读书养亲不下堂，青山自高溪自长。一从攀龙上天阙，山中十年春草歇。夜飞清梦到山房，堂上双亲已华发。孙卿颇擅丹青好，为写新图慰怀抱。秋云半掩草斋寒，白鹤不归松树老。我见新图忆旧山，石梁垂瀑萝阴閒。金华赤城咫尺间，何日拂衣从此还。
题弥仲纶澹泊斋
作者：释宗泐
朝代：明

禅斋名澹泊，自可寄閒身。席上尘都积，门前草自春。寒衣缝野槲，晓饭煮江莼。不动区中念，端为世外人。
题徽宗山鹊图
作者：释宗泐
朝代：明

落日黄尘五国城，中原回首几含情。已无过雁传家信，独有松枝喜鹊鸣。
题江山小景
作者：释宗泐
朝代：明

长林带晚照，极浦起寒波。茅屋远山外，扁舟归兴多。
题渔樵图
作者：释宗泐
朝代：明

两客此相遇，百年天与閒。泊舟临碧岸，吹笛对青山。怪树依岩老，幽花笑日殷。画图谁不羡，尘土自摧颜。
题然本中已山楼
作者：释宗泐
朝代：明

此地昔年过，凭高兴若何。市声归院少，山色入楼多。白日下空际，片云生碧阿。今朝易为感，回首一长歌。
题画
作者：释宗泐
朝代：明

城居不见山，披图得佳趣。茆茨隐石根，槎桥入溪路。欹崖势若飞，半岭开晴雾。将非梦境中，或是曾游处。如登华顶峰，稍识蔓菁渡。振衣宁后期，松华满春树。
题画
作者：释宗泐
朝代：明

白云生远岑，明月照空谷。松下两仙翁，行歌紫芝曲。霜清镜湖水，木落剡溪山。寂寞草堂客，看云终日閒。
题画
作者：释宗泐
朝代：明

纨素不盈尺，写成千嶂图。松杉开阆苑，楼观涌玄都。瑶草如堪拾，黄猿不受呼。群仙相次坐，许共一僧无。
题画
作者：释宗泐
朝代：明

良工夺化工，随物写形容。可怪一尺素，忽生千万峰。坞云白冉冉，岩树碧重重。忘却是图画，出门携短筇。
题画
作者：释宗泐
朝代：明

茅屋隔榆林，孤舟系柳阴。明时无逸客，谁在白云深。
题画
作者：释宗泐
朝代：明

閒门寂寂掩芳春，坐看梨花带雨新。鸟自白头浑不觉，可堪啼向白头人。
题画
作者：释宗泐
朝代：明

青山半天高，白云如海涛。溪流转谷口，茅庐阚林坳。山人何处去，月明猿夜号。
题画竹
作者：释宗泐
朝代：明

美人湘北岸，翠盖倚中洲。斜日雨初歇，断云横未收。
题竹
作者：释宗泐
朝代：明

风过如闻玉佩，雨馀似长龙孙。静爱此君高致，长日幽斋闭门。
题竹石图
作者：释宗泐
朝代：明

竹石吾所爱，眼中无此清。如在异乡客，忽逢亲弟兄。奇质含古润，虚心抱幽贞。浑忘是图画，疑有风云生。
题翠竹芙蓉
作者：释宗泐
朝代：明

眼前清丽是秋光，翠竹疏疏映拒霜。王母燕归风露冷，碧云影里淡红妆。
题虞邵庵遗墨
作者：释宗泐
朝代：明

阁老仙翁去不还，雀巢诗卷落人间。璚林台上秋风冷，天藻亭前野草闲。
题送别图送客
作者：释宗泐
朝代：明

送别长干道，仍题送别图。平林带远谷，白鸟下青芜。天际帆千幅，沙头酒一壶。劳劳亭畔柳，还似渭城无。
题道士曹布鸣祀恒山赠卷
作者：释宗泐
朝代：明

魏公承诏祀恒山，更遣仙官列从班。六月函香天上去，三秋乘传北边还。笙箫度月金童远，幢节飘空紫凤閒。闻有清诗三百首，不将一字落人间。
题阎立本画张洪崖像
作者：释宗泐
朝代：明

往年看画封禺山，丹青为我回朱颜。今朝看画江宁郭，头白眼昏不如昨。此图出自何人手，唐相阎公名不朽。人间古画兵火空，此图必为神所守。洪崖先生学仙士，小隐林泉大城市。一下蓬莱经几尘，弱水微茫三万里。神仙道术吾不知，洪崖人物何瑰奇。天寒掩卷松下坐，白日冉冉西南驰。
题顾仲瑛雅集图
作者：释宗泐
朝代：明

良时不再逢，嘉会难复得。斯人亦云亡，玉山空黛色。有生能几何，忽如驹过隙。昨日歌舞地，回首成陈迹。临淮秋雨朝，览图增太息。黄鹄招不来，萧条望八极。
题马文德终南别业
作者：释宗泐
朝代：明

别业终南下，屯居异辋川。豆生新雨后，禾熟早秋天。明月池边酌，凉风树下眠。龚黄成底事，青史旧空传。
风入松
作者：释宗泐
朝代：明

高堂初宵山月明，长松飗飗奏清声。清声希微坐独听，援琴细意写得成。调弦转轸声方起，忽觉松风生绕指。更深鬼哭岩前云，夜半龙吟泽中水。一弹一奏声缓促，有似松风时断续。含商流徵清复哀，能使幽人听不足。听不足，琴忽罢。此时寂寂松无风，明月满天凉露下。
风雪归庄图
作者：释宗泐
朝代：明

山路独归翁，手携一壶酒。千林雪正深，扁舟在溪口。茅茨阚石根，垂萝穿户牖。江城看图人，几回兴叹久。
鲁王登泰山奉令旨作
作者：释宗泐
朝代：明

宫漏声沉天欲晓，严车整队东郊道。泰岳巍然境内山，暇日登临散襟抱。初闻鼓吹入深谷，倏见旌旗出林杪。扪萝不惮路崎岖，直欲高跻极飞鸟。峻拔中霄日观峰，阊门白马明双瞳。下视沧溟一杯水，六鳌背负三神宫。东封古来天子事，石壁千寻刻文字。吾王祇欲穷冥搜，䬃䬃冷风引飞骑。上界群仙朝玉京，空中夜半天鸡鸣。阴崖凿开混沌窍，石髓饮来毛骨清。乐不可极下山去，羽盖霓幢拥归路。奥域灵区非世间，回首苍茫隔烟雾。
鲁王登泰山奉令旨作
作者：释宗泐
朝代：明
体裁：古风

宫漏声沉天欲晓，严车整队东郊道。泰岳巍然境内山，暇日登临散襟抱。初闻鼓吹入深谷，倏见旌旗出林杪。扪萝不惮路崎岖，直欲高跻极飞鸟。峻拔中霄日观峰，阊门白马明双瞳。下视沧溟一杯水，六鳌背负三神宫。东封古来天子事，石壁千寻刻文字。吾王祇欲穷冥搜，飒飒冷风引飞骑。上界群仙朝玉京，空中夜半天鸡鸣。阴崖凿开混沌窍，石髓饮来毛骨清。乐不可极下山去，羽盖霓幢拥归路。奥域灵区非世间，回首苍茫隔烟雾。
龙江送别图
作者：释宗泐
朝代：明

相送龙湾雨雪寒，齐秦千里各之官。青山绿水江南意，留取新图别后看。
山居
作者：释弘赞
朝代：明

佛祖真宗绝掩藏，溪声不断为宣扬。丛兰抽蕊点山径，叠嶂排云护草堂。邻老病虚频夜醒，行童痴重惯时忘。人来欲借无缝塔，为道好皮莫剜疮。素云晴锁万峰秋，丹嶂危居一比丘。活得百年犹是气，悟无少法不如沤。鴳鹏休互嗤高下，椿菌何须论短修。教意宗乘莫我识，砂锅蔬熟笑无油。鸟韵花香春自闹，窗閒林寂道如宜。一条楖栗逢溪度，半卷楞严倚树披。高下随平田有在，玄黄忽略马何为。菩提妙法非空色，缘念未忘被物羁。数拟出山访故人，松门观鹤每逡巡。自閒白社荷衣老，不是黄农木食民。秋夜小亭怀蚬子，西风磐石梦驴唇。真成独往空千古，一抹溪光姓字沦。太虚终本无明晦，万象都来一镜空。松坞昼清人倚树，岩台秋好月和风。总休计彼居迷悟，不必从予较达穷。听彻溪声千叠响，只今道与太峰崇。傍崖筑屋远层城，满瓮莲花物外情。渔父莫知幽涧趣，樵童安辨隐人名。轻霜草榭芳桐老，暴雨松坡紫菌生。一笑古今成梦事，几回禅起独经行。事得无心理自圆，松声草色现成禅。石头何意硬成佛，鳌足空闻直拄天。月被云遮光不下，水因槎碍涩难前。一时尘刹俱空去，谁辨中间与二边。天地未应同我阔，何妨山里石岩岩。懒随云水出人世，乐爱烟萝住草庵。撼木风生饥虎怒，酿花酒熟老猴酣。閒閒较历娑婆国，无似枯禅百不谙。世上人谁识浑金，聊携瓶锡入荒岑。拓来瘦地三馀亩，苫得虚斋两半寻。壅有疑情劳面壁，苦无閒步访山阴。悟迷由汝无多事，独自盘桓朗夕吟。寂寂寥寥似可依，坦然尚觉去时非。碧光匝岭客尘断，翠色盈轩道意微。风怒晚林摧敝叶，月怜秋冷为长晖。坐来竹露成珠颗，犹自听泉未掩扉。毁誉不干欣厌尽，尘缘终省到茅斋。嚼苗辨药神应畅，临水观经意自佳。暖谷护花云袅袅，疏林饫果鸟喈喈。沧桑任变寰中事，一榻高眠万虑埋。半兼禅律半耕樵，自昔携筇不限桥。活句每从苦究得，光阴多为懒磨消。白翻远岫衔花去，黑起深潭怒雨飘。故我住山忘宠辱，一龛高卧傲神尧。秪许閒云伴佛衣，逍遥物外与谁归。落花满涧思樵药，寒日半山歌采薇。入户青猿依磬定，出林黄鸟破烟飞。人间世事多如幻，六代繁华今已非。
山居·其一
作者：释弘赞
朝代：明

佛祖真宗绝掩藏，溪声不断为宣扬。丛兰抽蕊点山径，叠嶂排云护草堂。邻老病虚频夜醒，行童痴重惯时忘。人来欲借无缝塔，为道好皮莫剜疮。
山居·其七
作者：释弘赞
朝代：明

事得无心理自圆，松声草色现成禅。石头何意硬成佛，鳌足空闻直拄天。月被云遮光不下，水因槎碍涩难前。一时尘刹俱空去，谁辨中间与二边。
山居·其三
作者：释弘赞
朝代：明

鸟韵花香春自闹，窗閒林寂道如宜。一条楖栗逢溪度，半卷楞严倚树披。高下随平田有在，玄黄忽略马何为。菩提妙法非空色，缘念未忘被物羁。
山居·其九
作者：释弘赞
朝代：明

世上人谁识浑金，聊携瓶锡入荒岑。拓来瘦地三馀亩，苫得虚斋两半寻。壅有疑情劳面壁，苦无閒步访山阴。悟迷由汝无多事，独自盘桓朗夕吟。
山居·其二
作者：释弘赞
朝代：明

素云晴锁万峰秋，丹嶂危居一比丘。活得百年犹是气，悟无少法不如沤。鴳鹏休互嗤高下，椿菌何须论短修。教意宗乘莫我识，砂锅蔬熟笑无油。
山居·其五
作者：释弘赞
朝代：明

太虚终本无明晦，万象都来一镜空。松坞昼清人倚树，岩台秋好月和风。总休计彼居迷悟，不必从予较达穷。听彻溪声千叠响，只今道与太峰崇。
山居·其八
作者：释弘赞
朝代：明

天地未应同我阔，何妨山里石岩岩。懒随云水出人世，乐爱烟萝住草庵。撼木风生饥虎怒，酿花酒熟老猴酣。閒閒较历娑婆国，无似枯禅百不谙。
山居·其六
作者：释弘赞
朝代：明

傍崖筑屋远层城，满瓮莲花物外情。渔父莫知幽涧趣，樵童安辨隐人名。轻霜草榭芳桐老，暴雨松坡紫菌生。一笑古今成梦事，几回禅起独经行。
山居·其十
作者：释弘赞
朝代：明

寂寂寥寥似可依，坦然尚觉去时非。碧光匝岭客尘断，翠色盈轩道意微。风怒晚林摧敝叶，月怜秋冷为长晖。坐来竹露成珠颗，犹自听泉未掩扉。
山居·其十一
作者：释弘赞
朝代：明

毁誉不干欣厌尽，尘缘终省到茅斋。嚼苗辨药神应畅，临水观经意自佳。暖谷护花云袅袅，疏林饫果鸟喈喈。沧桑任变寰中事，一榻高眠万虑埋。
山居·其十三
作者：释弘赞
朝代：明

秪许閒云伴佛衣，逍遥物外与谁归。落花满涧思樵药，寒日半山歌采薇。入户青猿依磬定，出林黄鸟破烟飞。人间世事多如幻，六代繁华今已非。
山居·其十二
作者：释弘赞
朝代：明

半兼禅律半耕樵，自昔携筇不限桥。活句每从苦究得，光阴多为懒磨消。白翻远岫衔花去，黑起深潭怒雨飘。故我住山忘宠辱，一龛高卧傲神尧。
山居·其四
作者：释弘赞
朝代：明

数拟出山访故人，松门观鹤每逡巡。自閒白社荷衣老，不是黄农木食民。秋夜小亭怀蚬子，西风磐石梦驴唇。真成独往空千古，一抹溪光姓字沦。
山居
作者：释得清
朝代：明
体裁：五言律诗

尘海谁能度，空居我独任。风云千载事，冰铁万年心。古木留春浅，寒岩积雪深。祇因贪纵目，长踞最高岑。
石城
作者：释得清
朝代：明
体裁：七言律诗

青山白社意何真，不厌孤游杖履频。石裂峭崖天作障，寺居空界日为邻。瑶花紫木春常在，丰草长林鹿自驯。怅望餐霞人已去，峰头明月许谁亲。
秘魔岩
作者：释得清
朝代：明
体裁：七言律诗

羊肠百折到招提，乔木千章仄径迷。绝壑遮天难见日，断崖无路只攀梯。成群野鹤翱翔下，逐队山猿哽咽啼。杖曳烟霞随去住，万年冰雪隔层溪。
金阁岭
作者：释得清
朝代：明
体裁：七言律诗

一片轻云日夜浮，徐看春色又皇州。无边荒草年年路，不尽滹沱滚滚流。人世即今容侧目，塞垣自古费登楼。凭虚直欲凌风去，八翼天门汗漫游。
龙泉关
作者：释得清
朝代：明
体裁：五言律诗

策杖烟霞外，重关虎豹林。路当崎曲险，山入塞垣深。惨淡寒云色，萧条落日阴。边笳如怨客，呜咽岭头吟。
周玄初祷雨诗
作者：释德祥
朝代：明
体裁：古风

苏台羽仙餐玉霞，鹤年松骨轻如花。昼骑金背之神蟆，奉持绿章扣天家。请陈旱魃为妖邪，惔焚原隰疑烧畬。草叶焦卷铄石沙，大田秋稼缩不芽。忽闻赤子声嗟嗟，帝呼将吏乘黑騧。驱逐电雨鞭雷车，玄云著地手可拿。雨脚不断纷如麻，来苏百物活鱼虾。博哉阴功上相嘉，济济多士称栾巴。羽仙不以名为夸，飘然凫舄辞京华。冶城仙子邀相遮，拍肩挹袂争喧哗。忆著安期枣似瓜，招呼不上松风槎。
余自虔入闽赠明府张次元一律后公寄我以诗盖悔黑海之飘溺而世网之难出也然顺水张帆每荡神志惟逆风按棹益验骨力历观古锥无不从荆棘林中打开通天大路乃依前韵复成一首答之
作者：释德薪
朝代：明

何物幻成性与名，世人于此枉钟情。应同鸿羽云间发，莫作萍踪浪里行。庐岳移来山有色，西江汲尽水无声。回思不是他家事，定可将心旧处明。
马聘三司马同许野公别驾过访和韵
作者：释德薪
朝代：明

撩人好句带烟霞，何幸相将薜荔家。荒径扫除无剩叶，空林点染尚馀花。厨中盘供惟烧笋，竹里涛声只煮茶。但得骚人频过往，当年白社莫相誇。
鼓山喝水岩
作者：释德薪
朝代：明

划破青山劈箭来，冷然一喝忽飞回。截流机峻吹毛利，逐浪声消劫石灰。空有烟霞同寂寞，绝无丘壑起喧豗。松门落得幽闲甚，烂熳黄花覆绿苔。
仙女洞
作者：释怀海
朝代：明
体裁：七言绝句

地骨凿开云屋冷，阿姑曾此绝风尘。自从月下鞭鸾去，瑶草空馀洞口春。
游东山
作者：释怀海
朝代：明
体裁：七言绝句

雨馀徐步碧苔新，老树云封认不真。莫道东山大寥廓，年年不尽广陵春。
炼丹台
作者：释怀海
朝代：明
体裁：七言绝句

白石苍苔路不分，赪霞紫雾昼氤氲。炉中烟火浑无气，都入蓬莱一片云。
磨剑石
作者：释怀海
朝代：明
体裁：七言绝句

江头片石星霜老，古昔曾经砺太阿。可惜英雄收不得，年年风雨倩人磨。
过普陀悟润田诸兄作
作者：释性冲
朝代：明
体裁：五言律诗

绀宇郁崔嵬，彤云映碧辉。龙将海藏出，马负竺书归。天乐寻香牒，涛声撼翠微。高僧禅寂处，凫鸟傍人飞。
宝林寺六景 其一 飞来钟
作者：释性晓
朝代：明

曾闻大地出胞胎，蓦地洪音震蛰雷。唤醒定中霜夜梦，却疑狮子复飞来。
宝林寺六景 其三 一线泉
作者：释性晓
朝代：明

泉与曹溪一样深，纡回一线出幽林。世人不解清清意，抛却源头向外寻。
宝林寺六景 其二 初有潭
作者：释性晓
朝代：明

何年潭水翳林间，今有清光见此山。一任风来波不起，潭心可似老僧闲。
宝林寺六景 其五 闻经石
作者：释性晓
朝代：明

无论晨钟午磬时，堂前惟恐听经迟。世间那有痴如石，住在深山已不痴。
宝林寺六景 其六 掷锡峰
作者：释性晓
朝代：明

曹山万屻翠巃嵷，再进竿头路可通。昔日隐峰何处去，空留一锡白云中。
宝林寺六景 其四 桃花溪
作者：释性晓
朝代：明

清闲未许住深山，手种桃花溪几湾。回顾落花红片片，不随流水到人间。
宝林寺六景·飞来钟
作者：释性晓
朝代：明

曾闻大地出胞胎，蓦地洪音震蛰雷。唤醒定中霜夜梦，却疑狮子复飞来。何年潭水翳林间，今有清光见此山。一任风来波不起，潭心可似老僧闲。泉与曹溪一样深，纡回一线出幽林。世人不解清清意，抛却源头向外寻。清闲未许住深山，手种桃花溪几湾。回顾落花红片片，不随流水到人间。无论晨钟午磬时，堂前惟恐听经迟。世间那有痴如石，住在深山已不痴。曹山万屻翠巃嵷，再进竿头路可通。昔日隐峰何处去，空留一锡白云中。
书怀
作者：释性空
朝代：明

古刹小江边，栖迟又几年。一从披坏衲，便觉断尘缘。睡鹤同秋梦，孤猿伴夜禅。还期扶短策，远上鹫峰巅。
揽秀楼为陈思赋
作者：释惠荣
朝代：明

危楼百尺倚青冥，面面轩窗列画屏。海拥东南天倒白，山横西北地惟青。半钩帘幕宜听雨，独倚阑干可摘星。几度登临瞻八表，恍疑仙籁起泠泠。
宝震寺
作者：释惠连
朝代：明

古木森阴可避喧，半檐聊结数苔垣。因思白足常参谒，贪看青山不掩门。趺坐每依芳草席，倦游懒上碧云村。自从粒米须弥破，客至难供菜满盘。
送陈少庵之楚谒所知
作者：释愿光
朝代：明

粤国千山外，言扬楚水舲。送君出江口，黄叶满津亭。树色寒云梦，秋声落洞庭。故人一相见，吟眺九疑青。
山中逢故人
作者：释慧度
朝代：明

如何山不老，须鬓白成银。试问香山社，于今尚几人。
半云亭
作者：释慧显
朝代：明

寂寞山中久悟禅，无声花雨湿经筵。忽闻松鹤云间唳，天满蟾光午夜圆。
峡山飞来寺
作者：释慧显
朝代：明

风捲松关长绿苔，无人到此是天台。九霄明月峰峦上，猿暮环归洞口哀。
游阴那诗
作者：释慧机
朝代：明

众壑含清晖，晨夕朔风冷。扶杖展健步，遂上诸峰顶。翘首望云关，恍惚散仙骋。我心如木枯，况获兹幽境。理感兴自超，不关众山静。日暮踏下山，斜阳照孤影。叩扉闻清钟，猛然发深省。
秋夜
作者：释文贞
朝代：明

露气夜凄迷，空庭络纬啼。被他风引去，忽过竹门西。
登宝叔塔
作者：释无言
朝代：明

楼台高百尺，气压势岧峣。塔影斜侵汉，钟声远送潮。崖深藏日月，地迥绝尘嚣。即是清凉境，何须问石桥。
灵鹫峰
作者：释明让
朝代：明
体裁：五言律诗

大士灵修地，台怀此共登。光中披梵筴，峰外见真灯。举杖风堪御，腾身虚可凭。人天相接处，知在最高层。
紫霞谷
作者：释明让
朝代：明
体裁：七言绝句

紫雾氤氲昼不开，明霞日护法王台。栖霞道者谈经后，犹有天花遍九垓。
卧云轩为嘉禾大机禅师作
作者：释普庄
朝代：明
体裁：古风

卧云轩中人，尘事不能到。心与云俱閒，看云聊寄傲。云之从龙自可期，达人应世当有时。乃知舒卷本无迹，六合茫茫随所适。殷勤为告卧云人，云中有路须致身。大地苍生望霖雨，胡为久卧南湖滨。
送僧还四明
作者：释智圆
朝代：明

远携瓶锡秣陵城，又逐秋风过四明。白石清泉寻旧约，碧云红树动离情。路从朱雀桥边去，舟自丹阳郭里行。惆怅客中频送客，更堪疏柳暮蝉声。
喜表兄魏鸿胪见访
作者：释智润
朝代：明

长年静隐白云深，珂马劳君远见寻。高谊肯留苏子带，閒情且听颖师琴。清泉白石供游览，野鹤孤猿伴啸吟。一自虎溪相送后，文光赢得照禅林。
登安国寺南楼
作者：释智润
朝代：明

半生云水恣遨游，览胜重登百尺楼。叠嶂远排晴汉出，寒潮遥带夕阳流。钟声隐约闻吴越，帘影依稀拂斗牛。唤起悲秋怀古恨，断鸿嘹呖满沧洲。
和夏尚书登松江百尺楼
作者：释本中
朝代：明

百尺危楼势压山，上卿登览倚朱栏。海门树色连天远，江口潮声带雨寒。塞雁几行投晚渚，沙鸥数点浴晴澜。锦笺题得琼瑶句，身在青冥兴未阑。
送徐行正人材之京
作者：释本中
朝代：明

鸿雁来时泽国秋，西风潮落大江头。蒹葭杨柳东西岸，枫叶芦花远近洲。钟阜烟霞千嶂出，蓬莱宫阙五云浮。丈夫勋业青冥上，莫为乡思易动愁。
寄西山石隐
作者：释机先
朝代：明

碧鸡山上雪，想可埋岩房。老僧冻不死，烧叶生微阳。我欲往从之，杳杳川无梁。日落尚延伫，心随归鸟翔。
挽逯光古先生
作者：释机先
朝代：明

昨日来过我，今朝去哭君。那堪谈笑际，便作死生分。旷达陶徵士，萧条郑广文。犹怜埋骨处，西北有孤云。
送僧归石城
作者：释机先
朝代：明

月照空山鹤在松，梦中犹听石城钟。今朝又向江头别，目断孤云意万重。
送别
作者：释机先
朝代：明

天书召贾生，匹马出滇城。白首相逢处，青云送别情。山经巫峡尽，水到楚江平。好献治安策，殷勤答圣明。
长相思
作者：释机先
朝代：明

长相思，相思长，有美人兮在扶桑。手攀珊瑚酌霞气，口诵太乙朝东皇。鲸波摩天不可航，矫首欲渡川无梁。去时遗我琼瑶章，蛮笺半幅双鸳鸯。鸳鸯不飞墨色改，揽涕一读三断肠。前年寄书吴王台，西湖杨柳青如苔。今年东风杨柳动，鸿雁一去何当回。欲弹朱弦弦断绝，欲放悲歌声哽咽。孤鸾夜舞南山云，花渍帘前杜鹃血。思君不如天上月，夜夜飞从海东出。月明长傍美人身，美人亦近明月轮。褰衣把酒问明月，中宵见月如见君。长相思，长如许。千种消愁愁不消，乱丝零落多头绪。但将泪寄东流波，为我流入扶桑去。
次韵张仲举承旨题卢楞伽过海罗汉图
作者：释来复
朝代：明
体裁：古风

僧伽神变妙莫穷，去住隐显如旋风。能令大海作平陆，超然独脱阎浮中。山君河伯备洒扫，锡飞杯渡云行空。安禅不避魔鬼窟，受斋直入龙王宫。文犀赤豹时作伍，玄猿白鹿日与同。腾光嘘气闪奔电，天鼓震曜惊雷公。世人虽呵小乘法，谁独高举随云龙。我昔衡山问方广，石桥每见驮经童。天姝散花跪双膝，金盘笑捧明珠红。开图恍惚睹颜色，山海遥隔精灵通。那知画者有深意，丹青巧夺造化功。君不闻幻游天地同旅泊，我身安得驾鹤从西东。
海东青行
作者：释梵琦
朝代：明
体裁：古风

海东青，高丽献之天子庭。万人却立不敢睨，玉爪金眸铁作翎。心在寒空鞲在手，一生自猎知无偶。孤飞直出大鹏前，猛志岂落鴐鹅后。是日霜风何栗冽，长杨树羽看腾瞥。奔云突雾入紫霄，狡兔妖蟆洒丹血。束身归来如木鸡，众鹘欲并功难齐。尔辈无材空碌碌，不应但费官厨肉。
点绛唇·湖上
作者：释正岩
朝代：明
体裁：词

来往烟波，此生自号西湖长。轻风小桨。荡出芦花港。得意高歌，夜静声偏朗。无人赏。自家拍掌。唱得千山响。
说法台
作者：释法本
朝代：明
体裁：七言绝句

胜迹长留说法台，法音寥寂石生苔。谈空大士今何处，一片白云时去来。
夏日雨中觞客大别山头
作者：释洪儒
朝代：明
体裁：七言律诗

空濛山色对须眉，远近荷香汎酒卮。云气渐迷岩半隐，江声骤入笛中吹。登临不用期佳节，览胜何须俟暇时。雨去莫辞苔径滑，拨藤细读古人碑。
次陈心之陈比之二居士过访东皋韵
作者：释海会
朝代：明

结屋离人境，时看云去来。新花迎客笑，一径为君开。茶煮春前水，芋搜劫后灰。莫言村寺僻，握手步松台。
漂母祠
作者：释源昆
朝代：明

王孙艰一饭，千古数豪英。不识封侯相，焉成漂母名。施时无复念，报者亦常情。一片祠前月，悠悠淮水声。
了义
作者：释真净
朝代：明
体裁：五言律诗

迷头曾认影，了悟总成非。唯有道心在，更无禅病依。静中闻水过，閒里见蜂飞。一一天真事，何人共所归。
再游永固院
作者：释真净
朝代：明
体裁：五言律诗

悠悠尘世外，居者少关心。是事有迁谢，斯门无古今。乾坤同永久，山水共幽深。我愧重来此，诸方懒去寻。
南台石头真堂
作者：释真净
朝代：明
体裁：七言绝句

南台石上■■子，今古何人道可齐。昔日住庵真斧在，夜来明月落前溪。
双岭清旦维那问讯
作者：释真净
朝代：明
体裁：五言律诗

迥然生计别，趣向少知音。寂寞僧家事，諠哗世俗心。长遭儿女累，莫厌水云深。但乐西来意，尘劳久自沈。
呈筠守徐朝议辞九峰命二首·其一
作者：释真净
朝代：明
体裁：五言律诗

舍家从学道，无用乐天真。岂谓至愚者，仍惭衰病身。不堪为度世，止合作閒人。乞放归山去，翛然老百春。
呈筠守徐朝议辞九峰命二首·其二
作者：释真净
朝代：明
体裁：五言律诗

六十四年期，归閒已是迟。一身终有限，万事毕无时。学道当求静，为僧此合宜。蜀江贤太守，外护却应知。
和仙上人秋夜对月
作者：释真净
朝代：明
体裁：七言律诗

香残火冷漏将沈，孤坐寥寥对碧岑。万井共当门有月，几人同在道无心。风传乔木时时雨，泉泻幽岩夜夜琴。为报参玄诸子道，西来消息好追寻。
大宁山堂
作者：释真净
朝代：明
体裁：五言律诗

禅家能自静，住处是深山。门外事虽扰，座中人亦閒。渔歌闻别浦，雁阵下前湾。即此非他物，何妨洪府间。
宿彬上人房
作者：释真净
朝代：明
体裁：五言律诗

人事少相干，亦由居处偏。不随流过目，常得自安禅。野色郊原接，鸡声市井连。此身仍老矣，风暖杏华天。
寂轩
作者：释真净
朝代：明
体裁：五言律诗

本来心自寂，不必更论禅。我欲辞多事，谁来共少缘。万山青霭里，五老碧峰边。第一幽藏处，庐山小洞天。
寄苏子由
作者：释真净
朝代：明
体裁：七言律诗

遍因访祖参禅后，拙直寻常见爱稀。有道却从人事得，无心应与世情违。时光易变谁惊老，真趣难穷自觉微。尤荷多才深此意，諠哗声里共忘机。
寄西庵法眼安师
作者：释真净
朝代：明
体裁：五言律诗

不闻庵外事，此意有谁知。林壑路穷处，世途心尽时。钟声来旧寺，月色下新池。却笑承风者，区区老若为。
快亭
作者：释真净
朝代：明
体裁：五言律诗

门径杉松老，悠悠日月閒。法王真境界，禅者旧家山。祖意传来久，人情妄自攀。如何快我臆，满座水声间。
清凉轩
作者：释真净
朝代：明
体裁：五言律诗

夏閒逃暑处，轩户对岩阿。溪水漱无尽，竹风来更多。百骸烦既谢，诸祖意如何。坐久闻鱼戏，时时动绿波。
游桃源赠刘君
作者：释真净
朝代：明
体裁：五言律诗

宛若神仙府，疑无世俗风。人家山色里，门径水声中。柳线共垂绿，桃叶相映红。烟光正和暖，游乐意何穷。
滁州全椒塔院鉴上人邀宿草庵·其一
作者：释真净
朝代：明
体裁：七言绝句

未能真与佛同龛，且向途中息草庵。勿谓无心便休去，前三三有后三三。
滁州全椒塔院鉴上人邀宿草庵·其二
作者：释真净
朝代：明
体裁：七言绝句

庵内不知尘世事，此心能有几人全。黑龙山寺椒城外，路入青林隐翠烟。
留题东轩
作者：释真净
朝代：明
体裁：五言律诗

佛子异行藏，开轩亦有方。故因迎夜月，仍得待朝阳。群木烟初暖，幽兰谷正香。生来禅性澹，蜂蝶自轻狂。
留题佚老庵
作者：释真净
朝代：明
体裁：七言律诗

劳生唯有僧无事，若悟真乘老便閒。三径园林禅况在，半庵风月道心还。傍栏碧涧长来水，隔岸青岑不买山。却顾群情尘土里，名牵利役自忘艰。
答靖安黄尉问疾
作者：释真净
朝代：明
体裁：五言律诗

书来蒙慰问，外护力何偏。槌鼓会云侣，焚香开雪笺。满池莲出水，斜汉月生天。祇似新裁锦，文章少比肩。
送僧游南岳
作者：释真净
朝代：明
体裁：七言律诗

住亦无求去亦閒，飘然到处是家山。偶栖龙峤重岩寺，又忆融峰绝顶关。禅性谁同秋月皎，吟情自得古风还。平生聚散三回首，知向何时更会颜。
送周道士
作者：释真净
朝代：明
体裁：五言律诗

归去灵溪观，匡庐碧嶂深。涧松多偃盖，岩溜尽鸣琴。不死徒餐药，长生可练心。他年如有道，飞锡一相寻。
送西安丐者
作者：释真净
朝代：明
体裁：七言律诗

禅性天真莲出水，等慈及物别岩阿。役供野老门门到，饭谒林僧寺寺过。独木溪桥人迹少，孤村草店路头多。风寒日晚独归处，犹隔□园五里坡。
秋日送二徒之京
作者：释笑堂
朝代：明

客路逢秋意惨悽，吴歌楚些听如迷。海天一色雁双去，山月半窥猿自啼。心动故园频入梦，诗因佳景易成题。孤霞落雾西风外，更向何山去托栖。
宝陀寺
作者：释至善
朝代：明
体裁：五言律诗

閒搜华藏卷，廿八乃斯乡。翠拥底垂盖，白吹池散香。人归钟磬悄，云定薜萝荒。歇老提纲处，谁为再举扬。
华首台
作者：释行敏
朝代：明

有约罗浮不易逢，偶来林下问仙踪。遥看茂树馀千麓，初入名山第一峰。华首已非昔日会，缁流犹撞旧时钟。浪游欲极溪岩胜，竹杖凭须化作龙。
周玄初诗
作者：释观白
朝代：明
体裁：七言律诗

仙姿寒湛玉壶冰，斩叱群魔走百灵。万里风云生赤日，九天雷电下青冥。瑶坛鹤唳秋如水，蕙帐人幽月满庭。安得相从过衡岳，飞行同蹑凤凰翎。
登清凉山和前韵·其一
作者：释觉同
朝代：明
体裁：七言律诗

度险凌寒上翠峦，东台风景望中宽。深藏佛国乾坤大，永镇皇图社稷安。天雨宝花香冉冉，海浮红日影团团。几回笑指蓬莱岛，三点青螺似髻蟠。
登清凉山和前韵·其三
作者：释觉同
朝代：明
体裁：七言律诗

西顶巍峨接远苍，回瞻乡国白云旁。孤峰耸翠连三晋，八水分流润四方。晴日野花铺蜀锦，秋风仙桂落天香。当年狮子留遗迹，岩谷常浮五色光。
登清凉山和前韵·其二
作者：释觉同
朝代：明
体裁：七言律诗

天连紫府耸层台，下控南溟一镜开。行绕羊肠通绝顶，笑看虎迹印新苔。毫光每自空中现，雷雨翻从涧底来。追想玉堂隹句在，临风属和独徘徊。
登清凉山和前韵·其五
作者：释觉同
朝代：明
体裁：七言律诗

中峰崒嵂洵奇观，势插空濛耸翠峦。良夜现灯能破暗，炎天飞雪忽生寒。川原渺渺诸山小，海宇茫茫大地宽。何用更求尘世去，愿将踪迹老台端。
登清凉山和前韵·其六
作者：释觉同
朝代：明
体裁：七言律诗

山势崚嶒翠霭虚，神僧多此共幽居。云埋紫府龙蛇混，地隔红尘车马疏。五朵芙蓉从地起，一方图画自天舒。谁知半榻清凉石，游客能容五百馀。
登清凉山和前韵·其四
作者：释觉同
朝代：明
体裁：七言律诗

北来乘兴陟崔嵬，天外扪萝鸟道回。寒谷未秋先落叶，阴崖不雨自生雷。低悬银汉星千点，俯视沧溟水一杯。笑指曼殊栖迹处，几经劫火不曾灰。
东台
作者：释超揆
朝代：明
体裁：七言律诗

飘飖身忽透虚空，绝顶难胜大块风。髻绾螺纹星斗近，形排雁字塞门通。峰峦环拱台连北，海峤平临日出东。笠子塔前罗万圣，紫云长绕梵王宫。
唐多令
作者：释超直
朝代：明
体裁：词

心事与谁商。堪怜鬓点霜。叹而今、古道云亡。屈指人都不见，千载恨、莫思量。旧事慢悲伤。松风白日长。更蘧蘧、一枕黄粱。苍狗白云随意去，山寂寂、水茫茫。
题肤功雅奏图
作者：释超逸
朝代：明

济世元推出世豪，朝天万里拥旌旄。夙生自信通三昧，雄略谁能迈六韬。铙吹响传青海捷，阵图辉映紫云高。山河带砺应同固，竹帛芳垂汗马劳。
咏梅
作者：释超雪
朝代：明

风霜盈草莽，独出占春芳。闲卉肥何益，清姿瘦不妨。林花方匝匝，风景自苍苍。每作罗浮想，梦回袭暗香。
寄陈延煜文学
作者：释超雪
朝代：明

同在乾坤内，何曾有别离。川原人自隔，魂梦客多疑。野趣凭谁话，寒花托使迟。山房悬一榻，待汝夜裁诗。
秋云
作者：释超雪
朝代：明

出没难留迹，去来不自任。繁生疑有蒂，随处见无心。石坞封寒翠，松门落片阴。金风吹正急，飞逐九皋禽。
秋怀
作者：释超雪
朝代：明

比来秋落莫，高枕菊花前。古木收残雨，疏篱宿冷烟。三山人自远，千里恨难传。何处砧声急，悠悠到耳边。
韩山亭
作者：释超雪
朝代：明

集仰小亭间，幽人独往还。风微花气足，树密鸟声闲。鱼跃有源水，云登无尽山。骋怀神自远，万汇各开颜。
咏史
作者：释通岸
朝代：明

楚国有和璧，秦王欲得之。偿以十五城，君臣徒自欺。壮哉蔺相如，奉使无游移。一介西入秦，怒发且裂眦。完璧竟先归，嬴政空尔为。屈身避廉颇，状若非男儿。智勇何其全，英风千载垂。
夜宿峡口
作者：释通岸
朝代：明

客途逢日暮，维舸傍岩西。隔岸灯初起，前湾渔正归。乱帆惊鸟宿，疏柳间萤飞。远岫推云出，波涵天四围。
山中偶怀梁丙孺
作者：释通岸
朝代：明

混迹人间三十年，故林归去且随缘。谁知曲枕流云外，却落虚名浊劫前。经罢有琴弹夜月，禅馀无事笑秋烟。伤心偶忆龙华侣，零落荒池旧种莲。
挽湛然社兄
作者：释通岸
朝代：明

忆尔同游日，清风动给园。应机皆有作，离幻竟无言。双树啼寒鸟，空山闻夜猿。寥寥千古意，此际不堪论。
曹溪杂咏
作者：释通岸
朝代：明

为爱溪山好，无人只自看。万峰青不断，三月雪犹寒。乳鹿藏深树，飞凫过远滩。兴来谁与晤，长啸碧云端。经旬不出户，春草任萋萋。谷静有猿啸，山深无马蹄。岩悬泉竞落，云碍路应迷。道者何多事，栽桃亦满溪。底事消閒日，衡茅适性灵。引泉通药坞，滴露写茶经。野鸟分中食，岩花落净瓶。最怜秋雨后，洗出数峰青。石径久延伫，还期逋客过。林深秋气早，山静月明多。胜事杳难说，幽怀其奈何。所思不可见，孤磬出烟萝。老衲时耕稼，为居近给园。茅茨十亩地，烟火数家村。野饭炊晨熟，溪舂入夜喧。寻常牧牛去，应不犯苗根。
曹溪杂咏
作者：释通岸
朝代：明

晓起澹何营，神閒境亦清。草深骄狡兔，花暖醉雏莺。琴几岚光润，萝轩旭照明。涣然光宇内，随处是无生。
曹溪杂咏
作者：释通岸
朝代：明

颇适庄生乐，逍遥自不同。独醒诸梦远，多病万缘空。戏舞沙边鹤，徐来水面风。何人将紫竹，吹弄月明中。急雨涨溪流，晚晴山更幽。渚清喧饮鹿，风过起眠鸥。响入千岩应，波腾众壑浮。月明烟水外，深夜有渔舟。所嗟褦襶苦，扰扰几时休。未识邯郸梦，徒怀杞国忧。齐奴终齿剑，飞将不封侯。输却寒山子，孤峰枕石头。
曹溪杂咏·其一
作者：释通岸
朝代：明

为爱溪山好，无人只自看。万峰青不断，三月雪犹寒。乳鹿藏深树，飞凫过远滩。兴来谁与晤，长啸碧云端。
曹溪杂咏·其一
作者：释通岸
朝代：明

颇适庄生乐，逍遥自不同。独醒诸梦远，多病万缘空。戏舞沙边鹤，徐来水面风。何人将紫竹，吹弄月明中。
曹溪杂咏·其三
作者：释通岸
朝代：明

底事消閒日，衡茅适性灵。引泉通药坞，滴露写茶经。野鸟分中食，岩花落净瓶。最怜秋雨后，洗出数峰青。
曹溪杂咏·其三
作者：释通岸
朝代：明

所嗟褦襶苦，扰扰几时休。未识邯郸梦，徒怀杞国忧。齐奴终齿剑，飞将不封侯。输却寒山子，孤峰枕石头。
曹溪杂咏·其二
作者：释通岸
朝代：明

急雨涨溪流，晚晴山更幽。渚清喧饮鹿，风过起眠鸥。响入千岩应，波腾众壑浮。月明烟水外，深夜有渔舟。
曹溪杂咏·其二
作者：释通岸
朝代：明

经旬不出户，春草任萋萋。谷静有猿啸，山深无马蹄。岩悬泉竞落，云碍路应迷。道者何多事，栽桃亦满溪。
曹溪杂咏·其五
作者：释通岸
朝代：明

老衲时耕稼，为居近给园。茅茨十亩地，烟火数家村。野饭炊晨熟，溪舂入夜喧。寻常牧牛去，应不犯苗根。
曹溪杂咏·其四
作者：释通岸
朝代：明

石径久延伫，还期逋客过。林深秋气早，山静月明多。胜事杳难说，幽怀其奈何。所思不可见，孤磬出烟萝。
水帘台
作者：释通岸
朝代：明

寒瀑挂幽岩，霏霏自千尺。恍讶水晶帘，清映太古石。有美临高台，瞻云终日夕。俯视尘寰中，劳生何役役。
永泰寺挽宥上人
作者：释通岸
朝代：明

年来几度得招寻，拟结茆茨共息心。雨过密林怜旧约，月明翛竹想閒吟。鹤归似响云中锡，人去空留壁上琴。石火电光非久燄，秪应遗恨暮云深。
游悔庵
作者：释通岸
朝代：明

支公幽事更如何，十载冥心在薜萝。法演青莲应自得，诗传白雪许谁过。名山历历空陈迹，尘海茫茫促逝波。贫病几时同一笑，东林禅客已无多。
登飞来寺与熊楚伯梁井卿分赋
作者：释通岸
朝代：明

灵岳何年帝子游，遗踪閒得共冥搜。千寻怪石看疑堕，万壑长松听欲流。寺记齐梁馀断碣，人思李郭有虚舟。凭高久坐烟霞晚，一笑真成汗漫游。
白鹅潭望大通寺
作者：释通岸
朝代：明

微茫烟浪接平沙，棹入幽深处处花。天阔恍疑非世界，岸回方觉有人家。帆前细雨春将尽，云外疏钟日已斜。征客此时还怅望，离离芳草遍天涯。
苍雪崖
作者：释通岸
朝代：明

凿翠兮岩阿，萧森兮清昼。独往疲烟霞，长啸出宇宙。览胜拟山阴，安禅似灵鹫。焉得同心人，冥栖此林岫。
西南驿候潮
作者：释通岸
朝代：明

旅客听潮发，依微野望中。霞明山吐月，江静水连空。远岸嘶寒马，晴山叫断鸿。莫挥杨子泪，岐路任西东。
西湖舟中同诸子分赋
作者：释通岸
朝代：明

扁舟疑入画图中，波面楼台柳外风。眼底韶华三月尽，天涯朋旧一樽同。莺声隔岸邀歌扇，花影连湖卧钓翁。幽赏未停烟树瞑，玉轮飞出海门东。
赠觉庵居士
作者：释通岸
朝代：明

尘踪扰扰世途间，何以先生日掩关。一径野云车马绝，满林华雨桔槔閒。惟将白业冥真性，不学丹经驻玉颜。挥麈倘容方外侣，论心长傍月中还。
采石谒李祠题峨嵋亭
作者：释通岸
朝代：明

江南雨过群峰青，沙边兰桨时一停。青莲居士不可见，千秋空有峨嵋亭。峨嵋山月还依旧，昔年曾照樽中酒。为问骑鲸飞上天，不知更落人间否。
题肤功雅奏图
作者：释通岸
朝代：明

笑拥貔貅百万师，陈前重睹受降时。风云壮护明王诏，日月光悬大将旗。庙算等閒空羯塞，天威只尺对龙墀。赤松游首功成后，岂负匡山旧社期。
题莹心泉
作者：释通岸
朝代：明
体裁：五言律诗

一脉灵渊秘，千秋镇若斯。光涵明月夜，清与白云期。远洽藏春坞，平分浴鹤池。悠然心赏处，尘世未曾知。
小金山和陈公子
作者：释通炯
朝代：明

谈禅谁道镜非台，月在中天水自回。词客巳看留带去，神鳌重见听经来。秋高鸿雁经寒起，霜落芙蓉向晚开。陶谢风流知不远，相逢原是济川才。
暮春喜晴
作者：释通炯
朝代：明

草青沙白竹林幽，杖锡行歌纵远游。荒径湿云迷腊屐，小溪新水涨鱼舟。花枝袅袅惊蝴蝶，荷叶团团起鹭鸥。回首杳然尘世外，坐忘天地一蜉蝣。
浮光亭夜集
作者：释通炯
朝代：明

观心原是妄，论旧莫生愁。麋鹿烟霞晚，鱼龙泽国秋。海月不可拾，银河空自流。夜凉犹露顶，趺坐竹林幽。
赠虚公还匡庐
作者：释通炯
朝代：明

恋此东林社，应怀出世才。刹那诸漏尽，初地一花开。飞鸟迎归锡，游龙识渡杯。未须怜去住，知为众生来。
送邓太素还豫章
作者：释通炯
朝代：明

寒岩不出动经年，回首南州意渺然。夜月正联高士榻，秋风又上孝廉船。珠江缥缈孤帆远，彭蠡苍茫一镜悬。归去匡山遇宗炳，为寻莲社旧因缘。
閒行偶兴
作者：释通炯
朝代：明

潮回两岸水为天，散步长堤思渺然。幽渚自留孤鹤迹，短蓑尝恋白鸥眠。山中共喜能逃病，世上谁为未了缘。几度踏残双不借，任教人笑懒残禅。
题肤功雅奏图
作者：释通炯
朝代：明

破虏曾惊出塞年，玺书频沐圣恩偏。多时久蕴安邦策，此日无劳下濑船。勋业曾归萧相后，壮图应占祖生先。名标画阁畴堪并，入望高淩五色烟。
云顶上脊
作者：释道丘
朝代：明

脊梁竖起庆云中，龙象仝登最上峰。才插一茎周梵刹，溪声山色几重重。
伏虎罔
作者：释道丘
朝代：明

伏虎岩前早已降，献花猿鸟不相妨。锡飞响应空山谷，月映寒潭彻底光。
入关漫作
作者：释道丘
朝代：明

苍苍云木万山秋，一入禅关念总休。已信此身俱是幻，宁知何物更堪求。凤鸣谷响心原寂，竹翠花黄境自幽。不二门开谁荐得，净名争肯按牛头。
凤来山
作者：释道丘
朝代：明

双凤来仪拥翠微，好音和雅乐雍无。太平无象真清泰，山静犹然上古时。
啸天龙
作者：释道丘
朝代：明

俱胝一指笑天龙，童子循涂没路通。拈过司南针一转，穿山透地巧施工。
寄博山首座雪大师
作者：释道丘
朝代：明

夺得吾师肘后符，宗门牢落赖匡扶。镆铘横按非誇手，宝镜高悬正是渠。聚散缘繇谁变异，往来何假雁传书。玄沙白纸三缄密，千里同风井觑驴。
庆云顶
作者：释道丘
朝代：明

按下云头好看山，高低峰顶绝跻攀。翻身拶出虚空骨，云自閒来水自潺。
新创云顶山房
作者：释道丘
朝代：明

不风流处也风流，占得湖山云顶头。若问云山何境界，门前有水到端州。
浴龙池
作者：释道丘
朝代：明

金躯曾借龙池浴，洗出尘中特达人。夺得骊珠头角露，神通些小莫能陈。
游浴龙池
作者：释道丘
朝代：明

探幽穷涧底，尽处泻寒流。梯磴寻奇绝，扪萝上石楼。山花香易采，野果棘难求。雨过侵衣湿，还山日未休。
狮子峰
作者：释道丘
朝代：明

踞地翻空露爪牙，惊群不动更吒沙。弄来几出金毛上，眼底迷麻看转差。
莲华洞
作者：释道丘
朝代：明

四望莲峰涌插天，寰中洞古尚依然。龙吟虎啸皆清籁，石径苔生满地钱。
袈裟田
作者：释道丘
朝代：明

袈裟曾效此田衣，日用犁耕自不饥。清净乞求能活命，脂膏消落法身肥。
象回岭
作者：释道丘
朝代：明

驯象回涂不着钩，得优游处且优游。逢人懒说三三话，白醭从教上觜头。
赠雁木堂李烟客曾宅师诸公结社参究四首
作者：释道丘
朝代：明

般舟三昧舍安逸，吾佛翘勤七日立。猛然截断小胡床，一个蒲团何待七。白马青牛随去住，西竺先生何所遇。唯然一贯自销融，万象之中身独露。女大须婚男大娶，团栾谁解无生句。眼底眉毛始放开，脚头早跨三台步。手握木蛇曹氏女，道人本色无刀斧。嘉州大像吃黄莲，陜府铁牛满口苦。
赠雁木堂李烟客曾宅师诸公结社参究四首·其一
作者：释道丘
朝代：明

般舟三昧舍安逸，吾佛翘勤七日立。猛然截断小胡床，一个蒲团何待七。
赠雁木堂李烟客曾宅师诸公结社参究四首·其三
作者：释道丘
朝代：明

女大须婚男大娶，团栾谁解无生句。眼底眉毛始放开，脚头早跨三台步。
赠雁木堂李烟客曾宅师诸公结社参究四首·其二
作者：释道丘
朝代：明

白马青牛随去住，西竺先生何所遇。唯然一贯自销融，万象之中身独露。
赠雁木堂李烟客曾宅师诸公结社参究四首·其四
作者：释道丘
朝代：明

手握木蛇曹氏女，道人本色无刀斧。嘉州大像吃黄莲，陜府铁牛满口苦。
飞鹅岭
作者：释道丘
朝代：明

飞鹅岭上翠微深，极目烟波万木阴。赶起一群飞不散，依依还在绿森森。
鼎湖筑关房上脊
作者：释道丘
朝代：明

云顶新秋筑小房，脊梁竖起露堂堂。眉问别具摩醯眼，触处逢渠绝覆藏。
咏苔
作者：释道乾
朝代：明

翠色遥连薜荔阴，红尘一点未能侵。沾泥曾上登山屐，带雨常缘挂壁琴。曲径蜗蜒凝处湿，閒庭鹤迹印来深。青钱满地从教拾，难当游人贳酒金。
礼普陀
作者：释道贞
朝代：明
体裁：七言律诗

攒峰峭壁势排空，大海中间山最雄。蛟蜃结楼云涌黑，鼋鼍鼓浪日翻红。潮声夜落龙吟外，天籁时闻僧梵中。何必辛勤寻解脱，耳根触处即圆通。
追和本寺第五代南海珠和尚和永明禅师山居诗二首
作者：释道超
朝代：明

此界西方法一同，西来东土总皆通。少林密旨传无尽，大藏经文演不空。刬草锄云为祖业，敲床拂竖振宗风。山中城里皆名刹，却是从前造化工。山峦青翠瑞云浓，云散天清处处通。此际安居千日会，昔时曾坐九年功。庭前月朗通宵白，窗外花开满树红。众鸟衔花无觅处，牛头一祖是真融。
追和本寺第五代南海珠和尚和永明禅师山居诗二首·其一
作者：释道超
朝代：明

此界西方法一同，西来东土总皆通。少林密旨传无尽，大藏经文演不空。刬草锄云为祖业，敲床拂竖振宗风。山中城里皆名刹，却是从前造化工。
追和本寺第五代南海珠和尚和永明禅师山居诗二首·其二
作者：释道超
朝代：明

山峦青翠瑞云浓，云散天清处处通。此际安居千日会，昔时曾坐九年功。庭前月朗通宵白，窗外花开满树红。众鸟衔花无觅处，牛头一祖是真融。
遇武夷九曲
作者：释钰
朝代：明

洞府知君岁月深，因朝上国此登临。人间九曲应能见，海上三山不用寻。丹室香销秋瑟瑟，玉箫声断月沈沈。溪山有待归来日，琪树花开春满林。
人日
作者：释雪江
朝代：明
体裁：七言律诗

梅花破冻柳条新，此日晴光喜动人。地湿不堪频见雨，山寒犹得早逢春。小堂得友成嘉会，歉岁宽租是好因。尊酒尽情歌且放，荒厓穷谷荷皇仁。
再过孙山人二首·其一
作者：释雪江
朝代：明
体裁：七言绝句

野棘荒烟蔓短墙，东风吹雨暗川光。江湖交谊无消息，山水惟存大雅堂。
再过孙山人二首·其二
作者：释雪江
朝代：明
体裁：七言绝句

中岁卜居吴下耕，水晶宫里独柴荆。小舟不见弄长笛，春草白云江自横。
卜居胜果招董萝石
作者：释雪江
朝代：明
体裁：五言律诗

游人不到处，古木万峰回。胜槩天留与，閒云我自来。路从萝壁转，山尽石门开。试汲西岩月，期君共茗杯。
古意
作者：释雪江
朝代：明
体裁：古风

黄河滚滚天上来，客星独照桐江台。汉庭老吏不复见，天下清议安在哉。东家小儿富且贵，春城锦衣高马回。落日还随高马去，醉歌吸尽鹦鹉杯。前山大雪苦吟客，闭门饥肠千树梅。千树梅花万年雪，侍中之血贾生才。南海犹闻越裳贡，市舶万里风涛开。明珠翠羽不知数，神仙窟宅真蓬莱。纷纷世事皆局戏，泪洒江雨江边哀。
古松陶将军别业
作者：释雪江
朝代：明
体裁：五言律诗

犁锄破沃野，春日鸟关关。故箧阴符在，芳樽细柳间。涓涓阶下水，历历海门山。乘兴徐行远，东城踏月还。
和徐襄阳秋夜之作
作者：释雪江
朝代：明
体裁：七言律诗

江郭初闻一雁声，鬓丝灯影伴残更。悬知风雨联床夜，即是池塘梦草情。十载宦游存菊径，百年归老有柴荆。高堂白发俱强健，遮莫当歌酒谩倾。
奉次阳明先生谪官龙场所作原韵
作者：释雪江
朝代：明
体裁：七言律诗

花落鸟啼春事晚，心旌难副简书招。蛮烟瘦马经山驿，瘴雨寒鸡梦早朝。佩剑冲星南斗近，谏章回首北辰遥。江东便道如相过，煮茗松林拾堕樵。
客过
作者：释雪江
朝代：明
体裁：七言绝句

春风湖上问桃花，云水相逢一聚沙。明日登临更何处，好山应只在僧家。
宿九杞山人云涛庄
作者：释雪江
朝代：明
体裁：七言律诗

丛桂石床云雾深，柴门天阴鹅鹳临。野寺晚风閒落日，小山春月动高吟。衣裳自带烟霞色，江海犹存献纳心。十载闭关名愈盛，多君裹足咫峰阴。
寄句溪翁
作者：释雪江
朝代：明
体裁：七言律诗

苦忆溪翁久不见，白头林壑却何如。久淹老病违知已，长抱诗愁但索居。晚岁不妨生事薄，秋风殊觉物情疏。相逢应有无穷话，终夜青山月上初。
寄钟西皋先生
作者：释雪江
朝代：明
体裁：七言律诗

浮云世事几时休，忽漫相看鬓色秋。不愧山川江总宅，独怜词赋仲宣楼。禁垣夜直三更梦，河汉秋槎万里游。天上故人如问及，闭门黄叶但穷愁。
寄顾子重客燕山
作者：释雪江
朝代：明
体裁：五言律诗

怜君湖海士，犹未得安居。世难还看剑，家贫不废书。秋风吹塞雁，乡信忆江鱼。隐志何时遂，山深小结庐。
小寒食寄王仁甫
作者：释雪江
朝代：明
体裁：七言律诗

禁火空斋犹短褐，流莺多事尚关关。此生天地惟忧道，何处江湖不着閒。春雨书边长碧草，梨花病里过青山。肯来入社仍沽酒，看竹吟诗任往还。
归雁
作者：释雪江
朝代：明
体裁：五言律诗

万里随寒暑，南衡又北秦。云飞时避弋，水宿更呼群。青草湖边雨，黄沙碛上春。天涯未归客，愁向夜深闻。
怀太白山人
作者：释雪江
朝代：明
体裁：五言律诗

病里延僧夏，诗篇忆旧游。空堂一叶雨，凉思满帘秋。尽日书长把，深山道自谋。芙蓉正堪采，谁为寄清愁。
怀瑞石草堂
作者：释雪江
朝代：明
体裁：七言律诗

新年斗酒故人意，梅花一枝应抱愁。床头日高残雪在，竹里鹤鸣春涧幽。遁世岂惟忧盥栉，安居终得藉林丘。已知宾榻青霞地，独自吟诗忆垄头。
悼张朝贡举人
作者：释雪江
朝代：明
体裁：五言律诗

冰霜茅屋下，高谊出风尘。洒泪悲今日，怜君似古人。文章留气节，松桂想丰神。犹忆谭玄日，城东对病身。
悼猿寄王雨舟
作者：释雪江
朝代：明
体裁：七言律诗

昨宵嘉树庭前梦，杳杳还疑到桂林。群侣相悲秋月冷，旧巢犹在瘴烟深。云根细草埋通臂，林麓幽花见独吟。万里秋风如逆旅，塞鸿胡马本同心。
感兴一首用韵
作者：释雪江
朝代：明
体裁：七言律诗

江边雨色晓寒轻，昨夜柴门水乍生。桃叶隔溪犹唤渡，梨花沽酒正闻莺。何人得似张平子，有客真如阮步兵。富贵浮云歌一放，玉壶还对美人倾。
方棠陵托胡黄门惠寄龙竹杖
作者：释雪江
朝代：明
体裁：古风

棠陵仙人南岳游，寄我武当龙竹杖。付托黄门情甚遥，千里相持岂能忘。直下荆楚过洞庭，鬼神欲夺蛟龙争。阳侯水底为呵护，扁舟风浪不敢生。老夫拄上石门去，猿猱跳啸魍魉惊。赖尔扶持老骨瘦，目断三湘歌月明。
方棠陵郑少谷二先生同宿石门
作者：释雪江
朝代：明
体裁：七言律诗

并马相过仍并榻，月明虚阁听泉流。直寻野寺重题壁，厌说关河早发舟。江汉不期千里会，云霞深惜两峰秋。棠陵少谷平生友，并得西岩一夜留。
早春进艇赴棠陵石屋之招
作者：释雪江
朝代：明
体裁：七言律诗

烟霞旧谊经年别，人日书来促我行。想见巾车停石屋，倩游山水有春莺。风移舟楫高江晓，云去衣裳远树晴。拟把梅花共樽酒，月明那惜夜兼程。
春日简城中诸友
作者：释雪江
朝代：明
体裁：七言绝句

春山昨夜月明多，晓起看山客未过。自煮春茶了幽事，白云嵓下紫芝歌。
杨东厓过山
作者：释雪江
朝代：明
体裁：七言律诗

山月一尊寒夜里，病怀相见重相留。天涯岁暮仍多事，海内风尘未易收。报国青萍须万里，闭门黄叶已三秋。长途落日君应惜，易水悲歌壮士忧。
梅花赓西村韵
作者：释雪江
朝代：明
体裁：七言律诗

冻绝深山万木荒，一枝岁晏独含芳。水边月落寒无梦，帘外花明夜有霜。甘向风尘栖草莽，不随桃李傍门墙。春园尽借阳和力，颜色何曾带雪香。
登御校场
作者：释雪江
朝代：明
体裁：七言律诗

形胜相传是故宫，祗馀介石倚秋风。寒云野水龙池竭，蔓草荒烟玉殿空。无复西陵歌窈窕，谁应南渡惜英雄。至今遗恨斜阳里，江上年年叫断鸿。
秋兴
作者：释雪江
朝代：明
体裁：七言律诗

良夜其如月色何，布袍尊酒晚凉多。瀛洲玉树仙人宅，巴峡秋风逐客歌。天上黄河通汉使，江边翠袖倚湘娥。频年已作归云意，茆屋西岩补薜萝。
积雨简青岩
作者：释雪江
朝代：明
体裁：七言律诗

涧道水深不可渡，昨夜岩阿梦亦惊。江村破屋春一月，郡阁芳樽雨满城。上林花事愁无赖，吴下人家久废耕。苦忆新年与君约，看山藜杖几时晴。
红梅
作者：释雪江
朝代：明
体裁：七言绝句

绛纱笼月倚春江，薄袂生寒藉酒降。欲写清愁寄东阁，綵毫朱露晓临窗。
胜果寺西□
作者：释雪江
朝代：明
体裁：五言律诗

病怀颇自惬，满屋是秋山。涧水穿松过，荆扉带月关。幽花怜客晚，独鹤避人间。一月东归计，西岩已忘还。
至杭过长安道中先简太白山人
作者：释雪江
朝代：明
体裁：七言律诗

野日苍苍水气寒，半篷斜日下长安。川平去鸟秋风没，叶落孤村暮雨乾。久客诗囊随日富，漫游心境与天宽。凭谁寄语南屏叟，犹有湖山兴未阑。
花鸟
作者：释雪江
朝代：明
体裁：七言绝句

满眼春愁不自持，风轻云暖并高枝。美人殊惜花枝老，应怪东园唤起迟。
许九杞过五亩山分杜韵
作者：释雪江
朝代：明
体裁：七言律诗

杖藜竹阁款斜晖，披拂清风暑亦微。山月又当书榻上，水禽时傍钓船飞。江关信息逢人问，丘壑心期与世违。博得倦游乡国味，鲈鱼莼菜入秋肥。
许泉亭成简萝石翁
作者：释雪江
朝代：明
体裁：七言律诗

隐居晚岁卜西岩，丛棘荒烟手自芟。祗为岩泉藉疏豁，更堪棋局傍松杉。杖边阴壑四时雨，槛外风江千里帆。屿南老人有高致，许泉名已为吾劖。
访顾子重于瑞石山居
作者：释雪江
朝代：明
体裁：五言律诗

故人喜我至，下榻扫烟萝。丘壑此心在，文章如命何。莺声花外老，春事雨中过。何日西湖上，渔竿共草蓑。
赠武夷徐羽士
作者：释雪江
朝代：明
体裁：五言律诗

浮丘学仙子，秘法与谁传。玄牝长生地，青牛小洞天。御风乘鹤驾，踏月弄渔船。九曲春源上，桃花红欲然。
过沈山人园林
作者：释雪江
朝代：明
体裁：七言律诗

清泉曲径回蔬圃，锦石寒花隐竹篱。再拜已忘相问病，此生重得更论诗。将来岁月天留与，欲去江湖路未迟。一卧峡西淹十载，两峰明月故人知。
过沈紫峡园亭
作者：释雪江
朝代：明
体裁：七言律诗

抱道园居病五年，寻常起坐万书前。惊看白发搔盈短，数问黄花瘦可怜。沧海孤舟移落日，紫薇高榻卧秋烟。秪今强健重携手，把酒青峰锦石边。
送朱龙山文士还姑苏
作者：释雪江
朝代：明
体裁：七言律诗

留君久拟住松关，何事扁舟复北还。为别自应怜白发，相逢谁与买青山。巢由踪迹江湖上，鲍谢文章伯仲间。新绿满篷行色远，水村花事半阑珊。
逢胜果寺僧
作者：释雪江
朝代：明
体裁：五言律诗

不见山中侣，梅花又隔年。长思月岩下，几梦郭公泉。花鸟春相得，烟霞病共怜。一樽上元月，喜尔共灯前。
钱塘怀古二首·其一
作者：释雪江
朝代：明
体裁：七言律诗

少师埋骨此林丘，零落中原几百州。云雾不遮高冢月，江山无复故宫秋。南枝拱木精灵萃，北面称臣壮士羞。恢复无由勋业尽，千年遗恨几时休。
钱塘怀古二首·其二
作者：释雪江
朝代：明
体裁：七言律诗

梅花零落孤山路，放鹤亭前月自高。宇宙两间真处士，勋名千古一鸿毛。书无封禅存遗藁，祠有轩裳列布袍。惆怅先生招不起，满湖烟雨暝兰皋。
闻方棠陵至家钟西皋将归
作者：释雪江
朝代：明
体裁：七言律诗

微云河汉坐新秋，院静梧桐细雨收。淮海故人方税驾，洞庭归客在渔舟。相看凫雁江湖远，渐觉风霜草木愁。千里有期难缩地，一樽相与话林丘。
陪洪司寇陈大理宝叔寺登高
作者：释雪江
朝代：明
体裁：七言律诗

宝叔塔前秋色晴，黄花作意向人明。锦袍樽酒重阳节，白发山川故老情。万里中原芳草歇，孤城落日大江横。翠华巡幸知何处，寂寞天南忆两京。
雪中喜张雪樵司训还家
作者：释雪江
朝代：明
体裁：七言律诗

小山踏雪问归舟，一别无书十二秋。明月梅花寒自好，草堂春酒夜相留。老怀林壑欣重叙，尘迹江湖遂晚收。芳草鹿鸣犹在耳，为怜高致继方洲。
雨花庵题壁
作者：释霁月
朝代：明

一僧一蒲团，钟动众僧坐。日暮经梵声，松风相与和。于此得清閒，胡受俗尘挫。兴生即可游，神疲即可卧。人生天地间，但勿作昏惰。书此告后人，万虑庶可破。
为灵应宝泉师题梅
作者：释鲁山
朝代：明
体裁：古风

西湖旧识雪中春，骨瘦魂清绝俗尘。江北江南路迢递，幽窗劳我梦君频。吴越倦游三十载，相思岁岁衰容改。扶筇因入古招提，复睹逋仙旧丰采。八十老僧真白眉，此花堪与同襟期。索我为歌三弄曲，松泉烹茗浇诗脾。赋成方倚柴床歇，楼台影落黄昏月。明朝去住又分岐，云水相逢无定时。唯师与我心相叶，却怜不为梅花知。
催芍药
作者：释鲁山
朝代：明
体裁：七言绝句

雨颦晴蹙不禁寒，无语垂头凭曲栏。帘捲松阴啼鸟乱，满阶芳草又春残。
入山访旧
作者：释鲁山
朝代：明
体裁：七言绝句

十年闭户慵游览，今日寻幽入涧阿。流水渐高云渐下，几家茅屋隔松萝。
寄王宗器
作者：释鲁山
朝代：明

松下思君独杖藜，陇山遥望眼中迷。书成欲付霜前雁，却恨南飞不向西。
暮春
作者：释鲁山
朝代：明
体裁：五言绝句

东风送春来，散入群芳去。花谢鸟声间，春归向何处。
柬希曾下第还华州
作者：释鲁山
朝代：明
体裁：五言律诗

负策投明主，驰驱岂畏难。出乡逢岁暮，归路踏春寒。树杳云将暝，花明露始乾。霜蹄千里健，一蹶不须叹。
熊耳山
作者：释鲁山
朝代：明
体裁：古风

双峰并峙青螺子，因问田夫识熊耳。埋履塔前人少过，山风满壑空流水。岸前野花春自开，松间石径生莓苔。山僧博饭亲耕利，相逢不说西来意。
王伯安书舍
作者：释鲁山
朝代：明
体裁：五言律诗

一寻松下地，新搆小精庐。袪俗入深院，闭门抄古书。草盆生意满，雪洞世情疏。每欲携琴访，心斋恐宴如。
简金山师
作者：释鲁山
朝代：明
体裁：七言绝句

少入深山老更深，客传名字不传心。携筇几欲求玄旨，极目烟霞何处寻。
茶盆山题白云
作者：释鲁山
朝代：明
体裁：七言绝句

旧与白云林下期，世缘牵惹久相违。而今嫌我归来晚，舒卷悠悠不上衣。
虎丘寺
作者：释鲁山
朝代：明
体裁：五言律诗

欲觅阖闾墓，风霜殿阁秋。越平吴亦尽，剑去水空流。字缺碑铭古，云深竹院幽。无心唯野鸟，不解往时愁。
访张佩之不遇
作者：释鲁山
朝代：明

几度寻君不见君，门前高树挂斜曛。踏春马向谁家去，一鸟空啼满地云。
贤大愚住金山
作者：释鲁山
朝代：明
体裁：七言律诗

杨子中流山绕寺，题诗远赠住山人。四围水浸鱼龙窟，一镜天开草树春。僧饭许分江上鸟，庭除不落世间尘。纷纷荣辱都无累，清梵朝朝谢紫宸。
送僧住惠山寺次邵民部国贤韵
作者：释鲁山
朝代：明
体裁：五言律诗

路僻尘嚣远，寻幽客自来。水清池见底，碑久字生苔。猿鸟啼深树，烟霞护古台。野花浑似我，只向静中开。
送李献吉民部
作者：释鲁山
朝代：明
体裁：五言律诗

久病无诗思，因君强一吟。赠言何足重，持意自为深。官棹暖风送，客袍花气侵。眼前皆好景，争耐别离心。
送马公顺
作者：释鲁山
朝代：明

芦沟南去路悠悠，十月花冰拍岸流。翘首太行山上月，又从今夜照离愁。
逸兴
作者：释鲁山
朝代：明
体裁：五言绝句

深树自生凉，书眠无事扰。合眼梦难成，起坐嫌啼鸟。
高御史世德告病还陜
作者：释鲁山
朝代：明
体裁：七言律诗

酬国会无乡土梦，赤心今为病怀违。雁从沙塞寒时过，人向秋光淡处归。笑典朝衫偿药价，慢将荷叶制儒衣。林间岁月如流水，五夜遥应看紫微。
次吴王庙
作者：金丽兼
朝代：明
体裁：七言律诗

片帆春水泊危廊，大帝英灵野店旁。壁上宫娥惟黛粉，帘前羽卫只风霜。苔封古碣青千点，鸟飐閒门白一行。剑阁已邻祠后主，江东犹自忆孙郎。
閒居
作者：金丽兼
朝代：明
体裁：七言律诗

寂寞南城一草堂，新栽桃李渐成行。石床人静春苔长，花坞阴浓午梦香。溪雨落梅销蝶粉，阁风开柳露鸦黄。荒园未许追金谷，好句还应似辋庄。
江水
作者：金九容
朝代：明

江水东流不复回，云帆万里向西开。菰蒲两岸微风起，杨柳长堤细雨来。惊梦远迷箕子国，旅愁独上楚王台。行行见说巫山近，一听猿声转觉哀。
再过桐冈书屋
作者：金九成
朝代：明
体裁：五言律诗

竟日柴关掩，穿林竹径幽。款宾犹旧主，沽酒话新愁。翠树深经雨，黄花久占秋。匆匆城市去，应愧昔年游。
冬日偕江禹正诸君集天然图画阁移酌宝石峰顶眺望
作者：金九成
朝代：明
体裁：五言律诗

共上峰头望，岚烟薄暮收。爱吟迟酒盏，乘醉数渔舟。塔影沉波静，天风拂鬓秋。湖山自今古，尘世几同游。
咏二南 其一 关雎
作者：金九畴
朝代：明
体裁：七言绝句

关雎一诵意沨沨，化始闺门四海同。十五国风殊美刺，宜歌宜咏二南中。
咏二南 其七 樛木
作者：金九畴
朝代：明
体裁：七言绝句

拂拂薰风来自南，南山樛木郁鬖鬖。满丛葛藟皆承荫，葵足区区也应惭。
咏二南 其三 葛覃
作者：金九畴
朝代：明
体裁：七言绝句

葛覃萋萋叶满溪，喈喈黄鸟向丛啼。裁成絺绤真无斁，怜煞美人久在西。
咏二南 其三十 再吟
作者：金九畴
朝代：明
体裁：七言绝句

圆筥方筐本未偕，采时已自别根荄。分明锜釜不相乱，牖下从容颂有斋。
咏二南 其三十一 甘棠
作者：金九畴
朝代：明
体裁：七言绝句

剪伐同心戒勿伤，流连茇舍倍凄凉。山樵不解讴歌事，佳什偏传三两章。
咏二南 其三十七 殷其雷
作者：金九畴
朝代：明
体裁：七言绝句

殷殷户外忽闻雷，雷在南山绕不开。独有怀人千里外，间关犹自陟崔嵬。
咏二南 其三十三 行露
作者：金九畴
朝代：明
体裁：七言绝句

朝露匪阳未肯稀，夜行厌浥畏沾衣。不闻言告归宁者，薄浣勤勤有后妃。
咏二南 其三十九 摽有梅
作者：金九畴
朝代：明
体裁：七言绝句

桃李纷纷尽落花，西州闻道赋宜家。只今梅子皆成实，独倚浓阴待月赊。
咏二南 其三十二 再吟
作者：金九畴
朝代：明
体裁：七言绝句

绿叶垂垂荫道旁，一歌召伯意洋洋。堪笑后人谁足似，去思处处颂甘棠。
咏二南 其三十五 羔羊
作者：金九畴
朝代：明
体裁：七言绝句

职列浚明美有家，化行自不爱繁华。周衰犹有晏婴者，况是当年更委蛇。
咏二南 其三十八 再吟
作者：金九畴
朝代：明
体裁：七言绝句

独怜寂寂守空扉，琴奏房中曾几徽。不畏雷声惊百里，天开雨霁应知归。
咏二南 其三十六 再吟
作者：金九畴
朝代：明
体裁：七言绝句

节俭还饶正直风，五紽五緎胜蒙戎。臣心清白无回曲，退食雍容知自公。
咏二南 其三十四 再吟
作者：金九畴
朝代：明
体裁：七言绝句

我墉我屋自完坚，与女何伤便欲穿。欲讼无情理自屈，鼠牙雀角亦徒然。
咏二南 其九 螽斯
作者：金九畴
朝代：明
体裁：七言绝句

么渺微虫何所知，借吟二圣讵相宜。只缘生育能繁衍，拟况多男允若兹。
咏二南 其二 再吟
作者：金九畴
朝代：明
体裁：七言绝句

天生二圣理阴阳，鼓瑟房中万国康。齐治皆关友乐意，一篇尤在第三章。
咏二南 其二十 再吟
作者：金九畴
朝代：明
体裁：七言绝句

征鞍忽谢入深闺，翻觉惊疑魂欲迷。细拭双眸遥一认，今宵相聚忆相睽。
咏二南 其二十一 麟趾
作者：金九畴
朝代：明
体裁：七言绝句

二圣雍雍和气中，六宫蔼蔼尽春风。酝成仁厚无穷意，百个佳儿似阿翁。
咏二南 其二十七 草虫
作者：金九畴
朝代：明
体裁：七言绝句

喓喓惊听草虫鸣，拨起愁思也动情。物态随时皆已变，如何不见有归旌。
咏二南 其二十三 鹊巢
作者：金九畴
朝代：明
体裁：七言绝句

鹊巢偏肯让鸠居，浑朴才思性若虚。养就深闺纯静致，箫声遥听迓香车。
咏二南 其二十九 采蘋
作者：金九畴
朝代：明
体裁：七言绝句

蚕缫亲浴粟亲舂，菹豆还须采自躬。南涧新来明且洁，讵同绘藻耀山龙。
咏二南 其二十二 再吟
作者：金九畴
朝代：明
体裁：七言绝句

吁嗟麟趾咏振振，添一男儿一圣人。留得至今汤饼会，尽思天上送麒麟。
咏二南 其二十五 采蘩
作者：金九畴
朝代：明
体裁：七言绝句

南国风行尽孝思，夫人也有采蘩时。不关无事聊相乐，一束溪毛鉴在兹。
咏二南 其二十八 再吟
作者：金九畴
朝代：明
体裁：七言绝句

忧来思遣陟南山，采蕨采薇尽等閒。忽听征车山下住，瞥然一见已开颜。
咏二南 其二十六 再吟
作者：金九畴
朝代：明
体裁：七言绝句

僮僮夙夜在公时，渐自东房玉步移。直到从君奠盎后，诚心未散复祁祁。
咏二南 其二十四 再吟
作者：金九畴
朝代：明
体裁：七言绝句

騑騑百两烂盈门，南国佳人尽沐恩。不是房中琴瑟奏，谁从到处正乾坤。
咏二南 其五 卷耳
作者：金九畴
朝代：明
体裁：七言绝句

采来卷耳不盈筐，忽觉怦怦别有忙。只为怀人无意绪，且将底事寘周行。
咏二南 其五十 再吟
作者：金九畴
朝代：明
体裁：七言绝句

驺虞赋性有仁风，借况仁人性亦同。周召篇章吟不厌，题诗好向二南中。
咏二南 其八 再吟
作者：金九畴
朝代：明
体裁：七言绝句

逮下初无嫉妒心，六宫美女受恩深。声声乐只歌君子，福履篇中送好音。
咏二南 其六 再吟
作者：金九畴
朝代：明
体裁：七言绝句

砠矣高冈两两连，騑騑驷牡变黄玄。觥罍酌罢还将进，争奈瘏痡不肯前。
咏二南 其十 再吟
作者：金九畴
朝代：明
体裁：七言绝句

百男佳庆咏螽斯，揖揖诜诜好蔓滋。借问中宫谁作范，千秋宜把后妃师。
咏二南 其十一 桃夭
作者：金九畴
朝代：明
体裁：七言绝句

曈昽春日正迟迟，笑对桃花若有知。滟潋浓腮堪拟似，愿侬与汝趁良时。
咏二南 其十七 汉广
作者：金九畴
朝代：明
体裁：七言绝句

汉水洋洋江水悠，渣滓涤尽见清流。刘郎纵有相逢意，争奈天仙不可求。
咏二南 其十三 兔罝
作者：金九畴
朝代：明
体裁：七言绝句

圣代贤才萃一时，公侯将相总相宜。渭滨岂独来遗老，到处鹰扬尽可师。
咏二南 其十九 汝坟
作者：金九畴
朝代：明
体裁：七言绝句

佳气横天遍汝坟，条枚葱郁望如云。征衣频寄无消息，抛却香笼未忍熏。
咏二南 其十二 再吟
作者：金九畴
朝代：明
体裁：七言绝句

婉娩争知姆教娴，睢鸠流韵遍人间。六州同看刑于化，尽学湘妃嫁有鳏。
咏二南 其十五 芣苢
作者：金九畴
朝代：明
体裁：七言绝句

衣裳纫就出香闺，玉手纤纤可并携。生趣凝眸皆乐意，道旁芣苢故依依。
咏二南 其十八 再吟
作者：金九畴
朝代：明
体裁：七言绝句

错薪楚蒌并翘翘，万卉丛中似可招。欲向马前扶锦镫，藐姑一去自逍遥。
咏二南 其十六 再吟
作者：金九畴
朝代：明
体裁：七言绝句

绿叶葱葱穗更长，蝶蜂飞舞乱红妆。笑将衣带轻轻扱，采得宜男各自忙。
咏二南 其十四 再吟
作者：金九畴
朝代：明
体裁：七言绝句

貔虎桓桓尚未临，兔罝肃肃遍中林。武夫莫笑赳赳气，尽是干城与腹心。
咏二南 其四 再吟
作者：金九畴
朝代：明
体裁：七言绝句

槃水清清浣我衣，思宁父母愿言归。敢来师氏床前告，一见双亲拜德辉。
咏二南 其四十 再吟
作者：金九畴
朝代：明
体裁：七言绝句

三三五五落花砖，梅子倾筐伴我眠。酸尽心肠人不识，肯残香性被人怜。
咏二南 其四十一 小星
作者：金九畴
朝代：明
体裁：七言绝句

淡淡疏云星亦稀，在东三五故依依。似怜行夜为相伴，还望迟迟待我归。
咏二南 其四十七 何彼秾矣
作者：金九畴
朝代：明
体裁：七言绝句

金屋原来贮阿娇，王姬下嫁更称娆。仪容不必矜都丽，但看刑于美二姚。
咏二南 其四十三 江有汜
作者：金九畴
朝代：明
体裁：七言绝句

妾身本是出姬姜，一媵名邦不自强。閒过半生浑似梦，不知何岁赋求凰。
咏二南 其四十九 驺虞
作者：金九畴
朝代：明
体裁：七言绝句

芸芸万汇沐深仁，庶草繁芜瑞色臻。飞走郊原皆自得，双双叠叠并前陈。
咏二南 其四十二 再吟
作者：金九畴
朝代：明
体裁：七言绝句

长侍中宫命各违，闻宣德意拜恩辉。今宵莫笑锦衾烂，怜妾担来力已微。
咏二南 其四十五 野有死麇
作者：金九畴
朝代：明
体裁：七言绝句

春闺寂寂闷无词，频托香腮何所思。为鹿为麇门外事，隔帘羞看幕低垂。
咏二南 其四十八 再吟
作者：金九畴
朝代：明
体裁：七言绝句

上林桃李自秾华，千里竞看綵凤车。淑德无劳誇贵盛，有谁不识帝王家。
咏二南 其四十六 再吟
作者：金九畴
朝代：明
体裁：七言绝句

纵使君行脱脱舒，云山渺渺是吾庐。自从设帨浑难近，试听群尨吠也欤。
咏二南 其四十四 再吟
作者：金九畴
朝代：明
体裁：七言绝句

闻道西方有圣人，六宫妾媵尽承恩。流风生愧皆知悔，邂逅今宵雨露新。
赋尚书志怀二首·其一
作者：金九畴
朝代：明
体裁：七言绝句

孔壁纚纚蝌蚪编，传经世学已千年。半生解得危微辨，时恐人心未尽捐。
赋尚书志怀二首·其二
作者：金九畴
朝代：明
体裁：七言绝句

心性有根学有原，勋华气象是中天。致君必欲为尧舜，长抱虞书三两篇。
和致一韵
作者：金俊明
朝代：明
体裁：五言律诗

若木宁忘拂，羲和底易倾。百年如此日，孤抱欲谁明。野暮愁风色，湖寒断雁声。可堪良友共，衰老慰吾情。
孙铭尝墨兰歌
作者：金俊明
朝代：明
体裁：古风

幽人岁晏松柏林，愁云黯淡凝寒阴。苍梧斑竹若在眼，元圃琼枝无复春。王香隐谷久寂寞，众芳芜秽伤人心。援琴一鼓三叹息，湘水浩浩空沾襟。有美孙卿芳竟体，读《骚》望古晞良辰。遨游结客爱奇士，一往怀抱含高深。古来贤豪多道艺，悟余游戏皆绝伦。墨波流霏接沅澧，笔区滋畹花缤纷。指端拂舞真貌出，鞭笞风雨何精神。怜君持赠满冰茧，珍逾端绮双南金。言忘交澹识君旨，芳菲袭目遗愁辛。闻君剑术尤莫比，壮志俯屈同风尘。独留纡郁寓染翰，俗外赏激谁知音。我亦沈冥旧皋羽，三岁萎约桐江浔。何当抽怨向白日，交佩相羊情质申。徒然霜霰厉丛薄，天地岂应终不仁。忆翁孤露旷相感，本穴空根悲至今。
寄刘广文钦尔
作者：金俊明
朝代：明
体裁：五言律诗

泛泛狎群凫，流年又几徂。命将时大谬，星与客同孤。泽国仍飘泊，乡书近有无。转羞松雪子，空作水村图。
忆皇州·春日感旧
作者：金俊明
朝代：明
体裁：词

节近清明花事逼。信斗酒、双柑游屐。射眼汀光，照眉山气，一片江南碧。不堪追忆。虹袅梁高，珠翻井满，何时重领帝京风色。往事分明，底来年华二十。悒悒淡烟羃历，芳草连天织。
清明日同逖儿作
作者：金俊明
朝代：明
体裁：七言律诗

频年羁旅向风尘，尚忆嘉名在此辰。四海兵疲悲战燧，千家鬼馁啸阴磷。垂垂酒旆旗亭雨，寂寂花泥马厩春。强把一尊那得尽，石泉槐火为谁新。
生查子·北平驿秋夜
作者：金俊明
朝代：明
体裁：词

逼暝转深林，瑟瑟松涛沸。日落旅魂惊，嘶马停还未。灯萦独夜情，剑吼清秋气。凉月照无眠，应见征人泪。
读史
作者：金俊明
朝代：明
体裁：七言绝句

丹穴传訾世莫争，用财为卫守能贞。祖龙势力倾天下，犹筑高台礼妇清。
旅怀
作者：金净
朝代：明

江南残梦昼厌厌，愁逐年华日月添。莺燕不来春又去，落花微雨下重帘。
村舍
作者：金净
朝代：明

水乡丰德郡，萧寺远浮烟。地近村灯近，天垂水气连。
游郑氏池亭
作者：金净
朝代：明

主人发天秘，篱落成沧浪。孤亭如凫珣，载我浮中央。清飙扇巾帻，山翠滴壶觞。游鱼聚檐影，飞絮骨海棠。聊将倦游客，一笑酬年光。森森万竿竹，飒沓驱商羊。镜面乱浮沫，藻荇相扶将。须臾动涟漪，草木耿斜阳。
祷龙潭
作者：金净
朝代：明

猿呼乌复噪，四山忽已暮。回汀搴杜若，叶叶沾凉露。聊就菰蒲眠，秋声在高树。
秋闺
作者：金净
朝代：明

木落千山江杳杳，秋空一雁秦云渺。空阶月皎蛩音长，蔓草露滴萤光小。耿耿残灯夜半过，红楼西畔落星河。边衣剪罢寒不寐，飒飒西风鸣败荷。
湖上
作者：金华
朝代：明
体裁：七言绝句

湖头蜂蝶共寻春，只有啼鹃最恼人。便与黄莺一样打，无人识得是君臣。
满江红·大风泊黄巢矶下
作者：金堡
朝代：明
体裁：词

激浪输风，偏绝分、乘风破浪。滩声战、冰霜竞冷，雷霆失壮。鹿角狼头休地险，龙蟠虎踞无天相。问何人、唤汝作黄巢，真还谤？
雨欲退，云不放。海欲进，江不让。早堆垝一笑，万机俱丧。老去已忘行止计，病来莫算安危账。是铁衣着尽着僧衣，堪相傍。
闻高斋还公安
作者：金堡
朝代：明
体裁：五言律诗

别离不觉易，过后悔常迟。此老己归去，何时重见之。岭云缄旧草，江月忆新诗。零落寻山寺，虚斋只梦思。
书室联
作者：金声
朝代：明
体裁：联

破釜沉舟，百二秦关终属楚；卧薪尝胆，三千越甲定吞吴。
送云庄师至吴门
作者：金声
朝代：明
体裁：五言律诗

斯文未坠地，夫子独栖迟。论易真传在，从先与俗移。片云常自远，孤鹤去何之。别后时相忆，云山不可知。
黄鹤楼
作者：金大声
朝代：明
体裁：七言绝句

辛氏遗踪百尺楼，登兹销日不销愁。江山平远难为画，应接苍茫岁月秋。
和曾大司成砺志诗四首
作者：金大绶
朝代：明
体裁：七言律诗

谁识乾坤一此身，巍然俯仰本同尊。敛来位育端倪在，拓去中和气化温。业到尽头惟敬止，功初下手本诚存。至今尧舜心犹在，六籍章章可讨论。
三山
作者：金大舆
朝代：明
体裁：五言律诗

白石三山路，青春二仲过。缘崖穷鸟道，倚槛看鲸波。夜静潮声急，江空月色多。酒酣双树下，醉答榜人歌。
与文源朱二过溧阳道上二首
作者：金大舆
朝代：明

侵星发徂辆，悠悠即长路。家人前致词，问我将焉赴。躬耕苦旱干，何以资朝暮。衣食事奔走，晨寒犯霜露。枫林号夜乌，宿草栖寒兔。轻烟动虚里，崩沙依浅渡。凄凄浮客心，黯黯长天雾。逍遥思孔桴，濩落嗟庄瓠。去去返蓬蒿，脱粟安所素。路歧苦奔峭，村舍多萧索。远水明石渠，疏雨散林薄。唧唧栖鸟喧，澹澹油云幕。颓阳即主人，野饭开山酌。穷途赖所欢，言笑解寂寞。丈夫江海心，何事劳羁缚。弭棹息远游，长歌耕负郭。
与文源朱二过溧阳道上二首·其一
作者：金大舆
朝代：明

侵星发徂辆，悠悠即长路。家人前致词，问我将焉赴。躬耕苦旱干，何以资朝暮。衣食事奔走，晨寒犯霜露。枫林号夜乌，宿草栖寒兔。轻烟动虚里，崩沙依浅渡。凄凄浮客心，黯黯长天雾。逍遥思孔桴，濩落嗟庄瓠。去去返蓬蒿，脱粟安所素。
与文源朱二过溧阳道上二首·其二
作者：金大舆
朝代：明

路歧苦奔峭，村舍多萧索。远水明石渠，疏雨散林薄。唧唧栖鸟喧，澹澹油云幕。颓阳即主人，野饭开山酌。穷途赖所欢，言笑解寂寞。丈夫江海心，何事劳羁缚。弭棹息远游，长歌耕负郭。
中秋夜中秋堂对月
作者：金大舆
朝代：明

金素动四野，佳气集林塘。中天圆景来，冉冉扬清光。芳池含微波，流萤曜中堂。良觌侈高会，促席飞华觞。楚舞振鼍鼓，吴歈定空桑。丝竹间哀响，云霞乍低昂。人生宇宙中，欢宴不可常。名园秀且丽，秋夜清且长。醉歌淹永夕，清光未遽央。
塘中亭子初成
作者：金大舆
朝代：明

抱僻爱丘壑，缘厓筑幽居。虽无墁垩工，清旷情可舒。陶子乐容膝，诸公甘草庐。达人贵适意，岂必轮奂俱。山桃发当户，岸柳垂前除。青柯集鸣鸟，碧水浮游鱼。禾黍被阡陌，鸥鹭戏菰蒲。高天豁朗霁，和风飘轻裾。朋徒时枉临，命仆具园蔬。一觞自斟酌，清言常晏如。悟彼蟋蟀咏，逍遥百虑袪。
客舍病中怀康裕卿兼寄顾氏兄弟
作者：金大舆
朝代：明

越客侨居建业城，白门花月几同行。别来穷海青春歇，望入长天暮霭生。离恨自惊随积草，乡心翻厌听流莺。虎头兄弟追欢日，应念文园病马卿。
幽居五首
作者：金大舆
朝代：明

篱落豆花满，阶除苍藓多。微云翻早雁，轻雨滴寒莎。负手看青竹，牵衣爱绿萝。萧条扬子宅，独酌有长歌。身世凭谁问，行藏祇自知。一尊方独酌，四韵忽成诗。绪风翻去叶，零露泣疏枝。人世从歧路，谁堪咏《五噫》。老去成疏懒，诗书性独偏。闲看扬子赋，细读《马蹄篇》。绿水偶垂钓，青山忽在前。不愁金错罄，时有卖文钱。仄径丛残草，颓垣倚细花。青鞋寻社远，皂帽任风斜。院静添秋色，窗虚驻晚霞。荷蓑翻豆圃，把酒问渔家。凉风歌蟋蟀，秋日赋闲居。酌醴愁心薄，谈空俗累虚。果悬随鸟啄，诗罢命儿书。何必颜渊氏，当年独晏如。
幽居五首·其一
作者：金大舆
朝代：明

篱落豆花满，阶除苍藓多。微云翻早雁，轻雨滴寒莎。负手看青竹，牵衣爱绿萝。萧条扬子宅，独酌有长歌。
幽居五首·其三
作者：金大舆
朝代：明

老去成疏懒，诗书性独偏。闲看扬子赋，细读《马蹄篇》。绿水偶垂钓，青山忽在前。不愁金错罄，时有卖文钱。
幽居五首·其二
作者：金大舆
朝代：明

身世凭谁问，行藏祇自知。一尊方独酌，四韵忽成诗。绪风翻去叶，零露泣疏枝。人世从歧路，谁堪咏《五噫》。
幽居五首·其五
作者：金大舆
朝代：明

凉风歌蟋蟀，秋日赋闲居。酌醴愁心薄，谈空俗累虚。果悬随鸟啄，诗罢命儿书。何必颜渊氏，当年独晏如。
幽居五首·其四
作者：金大舆
朝代：明

仄径丛残草，颓垣倚细花。青鞋寻社远，皂帽任风斜。院静添秋色，窗虚驻晚霞。荷蓑翻豆圃，把酒问渔家。
广福寺
作者：金大舆
朝代：明

四面松杉合，中林一径开。僧房依乱石，画壁暗深苔。风卷堆沙入，云移海气来。潇条空谷里，松柏暮生哀。
江上送陈元甫还江西
作者：金大舆
朝代：明

送君江上路，心逐断云飞。野饭投孤馆，寒霜照客衣。鸟冲黄叶下，潮带白蘋归。故国方兵火，山中昼掩扉。
沂水道中过教寺
作者：金大舆
朝代：明

村落藏孤寺，疏松一径幽。经年无客到，终日有寒流。青壁衔初照，黄沙拥断丘。平生江海性，下马一登楼。
登青州城楼
作者：金大舆
朝代：明

丽谯沧海畔，南客一登临。四野平沙合，孤城远树深。古隍无积水，飞阁有栖禽。日落山风急，凄凄伤远心。
白下春游曲七首
作者：金大舆
朝代：明

江南春暖杏花多，拾翠寻芳逐队过。满地绿阴铺径转，隔枝黄鸟近人歌。凤凰台上草如烟，两两红妆娇可怜。笑折桃花翻彩袖，醉攀杨柳落金钿。白马金鞍游冶郎，醉携红袖上梅冈。银钿金雁春风里，指点江山坐夕阳。双飞蛱蝶恋青莎，逐队流鱼泛碧波。共买杏花村里酒，来听桃叶渡头歌。长干寺前花不稀，浅红深白映山扉。楼头载酒看花坐，堤上行吟踏月归。何处佳人婀娜妆，青山初日炤流黄。轻罗半掩金跳脱，春寺烧香绕画廊。台城东望树苍苍，玄武湖春碧水长。晴雪乱翻飘蛱蝶，锦云如砌宿鸳鸯。
白下春游曲七首·其一
作者：金大舆
朝代：明

江南春暖杏花多，拾翠寻芳逐队过。满地绿阴铺径转，隔枝黄鸟近人歌。
白下春游曲七首·其七
作者：金大舆
朝代：明

台城东望树苍苍，玄武湖春碧水长。晴雪乱翻飘蛱蝶，锦云如砌宿鸳鸯。
白下春游曲七首·其三
作者：金大舆
朝代：明

白马金鞍游冶郎，醉携红袖上梅冈。银钿金雁春风里，指点江山坐夕阳。
白下春游曲七首·其二
作者：金大舆
朝代：明

凤凰台上草如烟，两两红妆娇可怜。笑折桃花翻彩袖，醉攀杨柳落金钿。
白下春游曲七首·其五
作者：金大舆
朝代：明

长干寺前花不稀，浅红深白映山扉。楼头载酒看花坐，堤上行吟踏月归。
白下春游曲七首·其六
作者：金大舆
朝代：明

何处佳人婀娜妆，青山初日炤流黄。轻罗半掩金跳脱，春寺烧香绕画廊。
白下春游曲七首·其四
作者：金大舆
朝代：明

双飞蛱蝶恋青莎，逐队流鱼泛碧波。共买杏花村里酒，来听桃叶渡头歌。
秋日与徐比部宿栖霞寺云谷僧房
作者：金大舆
朝代：明

仙郎乞假白云司，暂向东林问远师。仄径虫喧秋露后，空堂人语夜灯时。天花不着山中树，细水争流石上池。灰劫莫教伤往事，且看明月倒金卮。
秋日同金在衡过天界寺
作者：金大舆
朝代：明

老去厌纷华，来寻静者家。午香飘石鼎，中饭出胡麻。古树秋生耳，疏枝晚缀花。蒲圃对支许，终日共趺跏。
移居
作者：金大舆
朝代：明

素心厌嚣杂，移居入穷巷。本无卜宅心，所贵寡轮鞅。草虫鸣树根，秋花旅阶上。三径竹阴多，一尊时独赏。荆扉白日掩，事罕绝尘想。不见古台榭，今来唯草莽。愿言谢天伐，穷居逃世网。
雨后闻蝉
作者：金大舆
朝代：明

一雨生凉思，羁人感岁华。蝉声初到树，客梦不离家。海北人情异，江南去路赊。故园儿女在，夜夜卜灯花。
南邻
作者：金大车
朝代：明

白发南邻叟，藏身水石间。长辞五马贵，独对万峰闲。瓶粟贫长乏，山松醉亦攀。时时邀我坐，明月踏歌还。
寺中答高近思
作者：金大车
朝代：明

曾向长干寺里来，高情逸兴愧君才。夜坛得句惊山鬼，秋壁穿云破径苔。明月听箫缑氏岭，芳春对雨越王台。重来往事如流水，笑指山桃五度开。
山中对雨
作者：金大车
朝代：明

高树长风搅夜深，江云挟雨结层阴。龙含毒雾天俱障，水长重滩石半沉。乳燕将雏冲黑雾，行人驱马出青林。自将鼓瑟消贫病，岂怨山中十日霖。
山中柬高近思
作者：金大车
朝代：明

闭户南山下，因君忆往年。狂歌瑶殿月，醉语石堂烟。白鹭洲前笛，青溪渡口船。清游亦中绝，出处信苍天。
幽居
作者：金大车
朝代：明

依依人境外，削迹散幽情。放棹晚潮至，开门春草生。青旌溪上浴，黄犊雨中耕。长日江村静，惟闻伐木声。
归途杂诗二首
作者：金大车
朝代：明

我昔游齐东，数醉村家酒。今日经故途，访之寂无有。惆怅憩空林，偶值苍颜叟。为言遭岁凶，饥寒苦奔走。布褐不掩形，藜藿不充口。沟壑半流离，十室空八九。我闻涕沾裳，伫立不能久。寄谢当涂人，此意还知否。弱冠理玄训，文苑思驰声。奔走二十年，饥寒苦躬耕。苟禄非所甘，恣我遗世情。王充论《潜夫》，子云著《玄经》。昔贤获我心，所务身后名。勖哉事铅椠，姑以毕余生。
归途杂诗二首·其一
作者：金大车
朝代：明

我昔游齐东，数醉村家酒。今日经故途，访之寂无有。惆怅憩空林，偶值苍颜叟。为言遭岁凶，饥寒苦奔走。布褐不掩形，藜藿不充口。沟壑半流离，十室空八九。我闻涕沾裳，伫立不能久。寄谢当涂人，此意还知否。
归途杂诗二首·其二
作者：金大车
朝代：明

弱冠理玄训，文苑思驰声。奔走二十年，饥寒苦躬耕。苟禄非所甘，恣我遗世情。王充论《潜夫》，子云著《玄经》。昔贤获我心，所务身后名。勖哉事铅椠，姑以毕余生。
游楷上人山亭
作者：金大车
朝代：明

病起身犹健，登临兴不孤。石泉当户泻，山鸟入云呼。败叶秋皆堕，寒烟晚欲无。此中堪闭户，还拟著《潜夫》。
游能仁寺
作者：金大车
朝代：明

落叶迷幽径，垂藤锁断垣。溪深晴浴鹭，树老昼啼猿。海气庭前障，天花雨外翻。坐来清梵永，尽日不闻喧。
游能仁寺
作者：金大车
朝代：明

驱车南国破朝烟，醉扫苍苔石上眠。九月霜清猿啸苦，诸天风静磬声传。不堪摇落逢秋日，况复蹉跎入暮年。问水寻山聊尔尔，拟将穷达任皇天。
漂母祠
作者：金大车
朝代：明

王孙去不返，淮水亦东流。宿草封遗冢，行人说故侯。荒祠黄叶暗，寒渚白蘋秋。一饭犹怀德，空悲云梦游。
祝禧寺访马承道
作者：金大车
朝代：明

地僻秋堂静，琴书此盍簪。短檠禅榻暗，微雨梵钟沉。络纬鸣莎径，松杉绕石林。拥衾不能寐，山气夜萧森。
经废寺有作
作者：金大车
朝代：明

金身随雨卧，绀户藉风开。听法龙辞树，翻经石掩苔。藤花檐际罥，木魅洞中来。涧道千年桧，山僧手自栽。
虎洞
作者：金大车
朝代：明

灵山通上界，羸马涉遥岑。天净峰如掌，风悲虎出林。空岩春昼冷，石洞夜坛阴。渐悟真如性，还同出世心。
赠蔡内翰九逵
作者：金大车
朝代：明

清朝散史鬓毛斑，江左词人数往还。彩笔调高追汉代，玉堂官冷压仙班。醉攀春柳晴看月，卧放晨衙早闭关。他日思君寻旧隐，荷衣冲雨洞庭山。
送汪汝玉守思南
作者：金大车
朝代：明

谪宦从吾道，高名世所传。阴山藏疠鬼，瘴水发蛮烟。十口天边寄，孤帆海上悬。中原万余里，后会是何年。
道中赠同行许仲贻
作者：金大车
朝代：明

扃舟归旧隐，客路几登楼。以我十年长，同君千里游。愁颜对明烛，永夜听奔流。勿剪凌空翼，君知黄鹄否？
陪徐子仁宿瑀上人房
作者：金大车
朝代：明

平野千林雨，衰年七尺藤。独冲青嶂暑，来访白头僧。蔓草荒禅榻，虚堂耿佛灯。勿嫌山馆寂，长啸对孙登。
雨花台观月
作者：金大车
朝代：明

高台上与碧云齐，坐看冰轮出海西。吴苑参差双阙迥，楚天高阔万峰低。灯悬村落昏初见，帆出江烟远欲迷。疑向广寒归路晚，满身风露夜凄凄。
诉衷情
作者：金大镛
朝代：明

西窗枯坐梦难成，憔悴对孤檠。今夕不知何夕，枕上有秋声。风淡淡，露盈盈，最无情。楼头短笛，江上寒潮，花外残更。
水竹居为朱克恭赋
作者：金天藻
朝代：明
体裁：古风

溪流抱回沚，春深带芳洲。轩居得佳胜，水竹绘清幽。日丽杂花明，云深嘉树稠。兰杜发光采，凫鹥共追游。有客来扣门，风晴气和柔。布席具芳醴，觞咏时唱酬。悠悠起遥瞩，侃侃忘隐忧。从此谢簪绂，乐焉终林丘。
柿林新居
作者：金子肃
朝代：明
体裁：七言律诗

喜得携家秀水滨，此乡风物旧相亲。为农久已知农事，近市还能远市尘。鹅散墨池迎洗砚，鸥当渔屋看垂纶。蔬畦药圃终吾老，未必溪花解笑人。
同郭美秩任白甫梅伯阳诸孝廉登黄鹤楼
作者：金学曾
朝代：明
体裁：七言律诗

天阔烟空楼阁开，山横树转汉江回。十年重到疑吾土，一日相从尽楚材。便有雄风来大国，萧然落照满高台。登临欲问千秋事，感慨何人更举杯。
开城太平馆次韵
作者：金安国
朝代：明
体裁：古风

温鞋陵废井空青，种穄田荒但记名。旧迹不随时代灭，停骖落日一伤情。
望远亭次韵
作者：金安老
朝代：明
体裁：五言律诗

幽兴牵人恼，游蹄岂惜遥。残云横浦口，飞鹭割山腰。江稳开轻缆，潮生没断桥。异乡归思促，心趁紫宸朝。
汉江陪宴次韵
作者：金安老
朝代：明
体裁：七言律诗

人间不信有丹丘，汉水仙舟即十洲。夕日蘸波红漾漾，江烟连树翠浮浮。晴川有句还题壁，长笛何人更倚楼。天上明朝遥怅望，遐陬能复记兹游。
绝句
作者：金宗周
朝代：明
体裁：七言绝句

一声玄鹤当头唳，误入尘寰七十年。从此白云归去好，依然明月在中天。
会苏曲
作者：金宗直
朝代：明

会苏曲，会苏曲，西风吹广庭，明月满华屋。王姬压坐理缫车，六部女儿多如簇。尔筐既盈我筐空，酾酒揶揄歌相逐。一妇叹，千室劝，坐令四方勤杼轴。
佛国寺
作者：金宗直
朝代：明
体裁：五言律诗

为访招提境，松间紫翠重。青山半边雨，落日上方钟。语与居僧软，杯随古意浓。颓然一榻上，相对鬓鬔松。
华山畿
作者：金宗直
朝代：明

冢上青青连理枝，行人争唱《华山畿》。野棠花发当寒食，几度春魂化蝶飞。
圣母祠祷雨
作者：金宗直
朝代：明

前峰已失后峰青，屏翳撩人不解晴。谁画遨头一蓑笠，满村风雨看苗生。
答晋山相公
作者：金宗直
朝代：明

村南村北祝豚蹄，榆柳阴阴鸟雀啼。身遇太平生事足，日斜扶醉断桥西。
送李节度赴镇
作者：金宗直
朝代：明

鳌背楼台一俯凭，海波万里碧千层。太平未试龙韬策，射雉还过竹院僧。
黄昌郎
作者：金宗直
朝代：明

若有人兮方离龆，身不三尺一何骁。平生汪锜我所师，为国雪耻心无憀。剑金单向颈股不栗，剑金单指心目不摇。嗟尔千乘如蓬蒿。
初平石
作者：金定乐
朝代：明

曲磴罗奇石，悬崖烂紫芝。披云探石室，疑有牧羊儿。
即事赠周绮生
作者：金寿明
朝代：明
体裁：七言绝句

香风阵阵扑帘闻，结束初成麝乍熏。独步银塘斗春草，落花踏遍湿湘裙。
澹生自当湖过访
作者：金寿明
朝代：明
体裁：七言绝句

烟花何必下杨州，云雨今宵有莫愁。一自彩軿乘月至，汉塘冷落弄珠楼。
九日
作者：金尚宪
朝代：明
体裁：六言诗

黄县城边落日，朱桥驿里重阳。菊花依然笑客，鬓发又度秋霜。
初至登州
作者：金尚宪
朝代：明
体裁：古风

南商北客簇沙头，画鹢青帘几处舟。齐唱竹枝联袂过，满城明月似扬州。
早春
作者：金尚宪
朝代：明
体裁：古风

水际城边野鸟飞，渐闻宫漏昼间稀。东风日日蘼芜绿，塞北江南总忆归。
七夕
作者：金幼孜
朝代：明

雨洗烦嚣属早秋，露华月影静悠悠。谩从天上占乌鹊，空向河边望女牛。旅馆倦吟偏对酒，谁家乞巧独登楼。自缘鄙性真成拙，欲诉天孙半是愁。
七夕与萧迪宽对酌赋此
作者：金幼孜
朝代：明

又向玉京逢七夕，一尊聊与故人同。鹊桥有路双星会，银汉无波一水通。帘外蛛丝频坠露，楼前凤管独吹风。玉堂话旧怜知己，坐对银缸夜未终。
七夕写怀
作者：金幼孜
朝代：明

懒性拙尤甚，挂冠当早休。满怀清似水，凉月一天秋。
万寿圣德诗
作者：金幼孜
朝代：明

天眷皇明膺宝祚，德隆圣母集繁禧。涂山启夏同前代，太姒兴周比昔时。闺阃只今资善教，邦家政此赖维持。太平海宇同欢庆，万岁千春仰圣慈。圣母勤劳秉孝诚，陵园展谒届清明。龙舆稳导出金阙，凤驾徐行自玉京。田野耄倪均舞抃，山川草木总光荣。小臣扈跸承恩泽，愿效嵩呼播颂声。圣母谒陵当令节，孝心一念格皇天。初看瑞雪清黄道，旋观甘霖布大田。此日园林钟王气，长时松柏蔼祥烟。銮舆岁岁来瞻拜，庆泽绵延及万年。圣母深仁及万民，圣皇至孝贯苍旻。西宫荣养超前古，长乐欢娱奉万春。寿拟乾坤同久远，德隆家国极弥纶。臣民处处腾歌颂，此日均沾雨露仁。
万寿圣德诗·其一
作者：金幼孜
朝代：明

天眷皇明膺宝祚，德隆圣母集繁禧。涂山启夏同前代，太姒兴周比昔时。闺阃只今资善教，邦家政此赖维持。太平海宇同欢庆，万岁千春仰圣慈。
万寿圣德诗·其三
作者：金幼孜
朝代：明

圣母谒陵当令节，孝心一念格皇天。初看瑞雪清黄道，旋观甘霖布大田。此日园林钟王气，长时松柏蔼祥烟。銮舆岁岁来瞻拜，庆泽绵延及万年。
万寿圣德诗·其二
作者：金幼孜
朝代：明

圣母勤劳秉孝诚，陵园展谒届清明。龙舆稳导出金阙，凤驾徐行自玉京。田野耄倪均舞抃，山川草木总光荣。小臣扈跸承恩泽，愿效嵩呼播颂声。
万寿圣德诗·其四
作者：金幼孜
朝代：明

圣母深仁及万民，圣皇至孝贯苍旻。西宫荣养超前古，长乐欢娱奉万春。寿拟乾坤同久远，德隆家国极弥纶。臣民处处腾歌颂，此日均沾雨露仁。
万松图题寄幼学贤弟
作者：金幼孜
朝代：明

一别乡园廿四春，种来松树已成村。寄言孙子须培植，剪伐无令及本根。种得长松万个多，连山数里暗烟萝。何时投老归乡曲，分我寒岩翠一坡。
万松图题寄幼学贤弟·其一
作者：金幼孜
朝代：明

一别乡园廿四春，种来松树已成村。寄言孙子须培植，剪伐无令及本根。
万松图题寄幼学贤弟·其二
作者：金幼孜
朝代：明

种得长松万个多，连山数里暗烟萝。何时投老归乡曲，分我寒岩翠一坡。
万竿烟雨图为侍读曾鹤龄作
作者：金幼孜
朝代：明

平生爱佳竹，常有江南情。忽此见新图，玩之有馀清。千竿挺寒玉，一片潇湘青。离离紫凤梢，尚与烟云平。依微拂厓石，隐约入杳冥。声杂瀑泉小，色映寒溪明。茆亭亚苍雪，美韵谐琴声。旁有灌木丛，鸟雀时喧鸣。秋风即摇落，突兀枝交撑。独高此君节，寒暑无变更。不逐桃李芳，不随蒲柳零。惟应松与柏，可以同坚贞。
万竿烟雨图为袁生大鹗题
作者：金幼孜
朝代：明

满林烟雨晓濛濛，万个琅玕半淡浓。向晚江风吹不散，无端飞翠入帘栊。
三友轩为德清钮允高赋
作者：金幼孜
朝代：明

种树必嘉种，取友必端士。常木无坚姿，泛交少恒志。之子慕清贞，列植异凡卉。直干倚脩节，孤芳挺苍翠。冰雪誓不渝，并立凌寒岁。览物尚如此，托交宁有异。君子思贱贫，小人怀势利。管鲍夫何如，此道久沦弃。尚期秉金石，庶以敦高谊。
三月十日随驾猎海子上奉简胡学士杨庶子
作者：金幼孜
朝代：明

暖日融融静鼓鼙，条风拂拂动旌旗。柳间饮马春泉细，花里闻莺昼漏迟。近苑猎回犹赐馔，行宫朝罢更题诗。晚来独向都城望，云拥蓬莱五色垂。
三月廿二日随驾出郊外即事
作者：金幼孜
朝代：明

出郊偶得并鞍骖，尘俗都忘意自耽。桃李花繁正啼鸟，桑柘叶大将浴蚕。远树垂罗青似带，遥峰过雨净于蓝。闻道野人催种秫，却令回首忆江南。
上林春雨图为御史罗亨信赋
作者：金幼孜
朝代：明

上林竹深绿如箦，滃然一片潇湘色。春雨溟濛天际来，净洗琅玕澹空碧。恍疑白昼鬼神惊，散作碎玉声琮琤。浓深半隐玄豹色，苍翠低含紫凤翎。忽然云雾生眼底，似觉阴生带秋意。乃知画者妙入神，力斡天机有如此。知君爱竹非寻常，写入图画情难忘。岁寒节操慎自保，凛凛应同御史霜。
东梅八景为刑部郎中郭鼎贞题 其一 三坳浮岚
作者：金幼孜
朝代：明

群峰削玉倚青天，迤逦浮岚断复连。远树尽疑含宿雾，长林不辨杂飞烟。随风冉冉沾衣袖，带雨冥冥湿锦鞯。却忆东梅溪上路，芒鞋几度踏曾巅。
东梅八景为刑部郎中郭鼎贞题 其七 狮山霁雪
作者：金幼孜
朝代：明

大雪舒晴绚碧霄，山前积素拟琼瑶。千林日转寒将散，万壑阳和冻欲消。谷口问人初见路，溪头送客渐通桥。玉堂岁岁逢三白，吟对西山寄泬寥。
东梅八景为刑部郎中郭鼎贞题 其三 石桥流水
作者：金幼孜
朝代：明

石桥磊落跨溪流，长日溪头事事幽。一片雨声来枕畔，半空云影上帘钩。花间濯足闻清濑，柳下垂纶近白鸥。有约还山寻旧隐，芒鞋竹杖共追游。
东梅八景为刑部郎中郭鼎贞题 其二 九峰叠翠
作者：金幼孜
朝代：明

叠嶂回峦复几重，千岩万壑翠连空。遥兼积霭林光润，近染晴云树色浓。深涧鸟啼迷晚黛，苍崖人语度冥濛。忆从蚤岁同登览，曾上凌霄第一峰。
东梅八景为刑部郎中郭鼎贞题 其五 竹冈晚照
作者：金幼孜
朝代：明

翠竹冈头景物幽，长天落日澹悠悠。几家返照催砧杵，半壁新蟾入画楼。高垄牛归樵己散，沧溪渔罢网初收。故家迢递金川外，犹忆登临共唱酬。
东梅八景为刑部郎中郭鼎贞题 其八 蛇岭晴云
作者：金幼孜
朝代：明

苍岭蜿蜒去复回，白云千仞压崔嵬。高林缥缈晴光合，列嶂絪缊旭景开。己见从龙天上去，还闻伴鹤日边来。承恩屡到蓬莱岛，五色曾看拥上台。
东梅八景为刑部郎中郭鼎贞题 其六 山寺晓钟
作者：金幼孜
朝代：明

兰若疏钟晓露凉，扶桑海色曙苍苍。遥催落月沉西岭，微度閒云出上方。鹤下巢边鸣竹径，僧从定处启松房。几回待漏趋丹禁，阊阖声中拜玉皇。
东梅八景为刑部郎中郭鼎贞题 其四 驿路停骖
作者：金幼孜
朝代：明

青山叠叠树苍苍，驿骑时看驻道傍。嘶向柳边当薄暮，饮来花底爱微凉。解装暂息征途倦，振辔宁忘去驿长。愧我两京叨扈跸，驰驱几得从飞黄。
东梅八景为刑部郎中郭鼎贞题·三坳浮岚
作者：金幼孜
朝代：明

群峰削玉倚青天，迤逦浮岚断复连。远树尽疑含宿雾，长林不辨杂飞烟。随风冉冉沾衣袖，带雨冥冥湿锦鞯。却忆东梅溪上路，芒鞋几度踏曾巅。叠嶂回峦复几重，千岩万壑翠连空。遥兼积霭林光润，近染晴云树色浓。深涧鸟啼迷晚黛，苍崖人语度冥濛。忆从蚤岁同登览，曾上凌霄第一峰。石桥磊落跨溪流，长日溪头事事幽。一片雨声来枕畔，半空云影上帘钩。花间濯足闻清濑，柳下垂纶近白鸥。有约还山寻旧隐，芒鞋竹杖共追游。青山叠叠树苍苍，驿骑时看驻道傍。嘶向柳边当薄暮，饮来花底爱微凉。解装暂息征途倦，振辔宁忘去驿长。愧我两京叨扈跸，驰驱几得从飞黄。翠竹冈头景物幽，长天落日澹悠悠。几家返照催砧杵，半壁新蟾入画楼。高垄牛归樵己散，沧溪渔罢网初收。故家迢递金川外，犹忆登临共唱酬。兰若疏钟晓露凉，扶桑海色曙苍苍。遥催落月沉西岭，微度閒云出上方。鹤下巢边鸣竹径，僧从定处启松房。几回待漏趋丹禁，阊阖声中拜玉皇。大雪舒晴绚碧霄，山前积素拟琼瑶。千林日转寒将散，万壑阳和冻欲消。谷口问人初见路，溪头送客渐通桥。玉堂岁岁逢三白，吟对西山寄泬寥。苍岭蜿蜒去复回，白云千仞压崔嵬。高林缥缈晴光合，列嶂絪缊旭景开。己见从龙天上去，还闻伴鹤日边来。承恩屡到蓬莱岛，五色曾看拥上台。
东阁自况
作者：金幼孜
朝代：明

太平幸无事，长日文书静。素餐诚所愧，聊足慰衰病。
中秋宴集分韵得九字
作者：金幼孜
朝代：明
体裁：古风

圣皇抚区夏，省方事巡狩。蹇予沗侍从，亦获效奔走。杪春始驻跸，和气动郊薮。良辰奉鸾驭，周览遍丘阜。穷幽摭奇秀，幸免载刍糗。寒暑倏更换，星虚已届酉。于焉属秋半，宴会集寮友。肴羞列长席，时果荐芳豆。开尊对明月，序齿论先后。灏气满琼楼，寒光达虚牖。遥空净纤翳，河汉斜临斗。零露浥丛兰，凉飙振疏柳。盍簪有真乐，飞觞屡呼酒。諠哗竞酬酢，笑语或扬肘。分韵各有题，谁能为击缶。鄙词愧珠玉，刬削惭芜莠。俛怀际休运，感激恩尤厚。毕力图补报，矢心期白首。沗兹谐宿好，托交岁年久。切偲赖启沃，洗濯脱尘垢。追陪青琐闱，出入喜相偶。旅怀顿宽释，忧思亦何有。良宵兴未终，既醉犹携手。南楼桂始花，东园菊方茂。登临有佳约，相期在重九。
中秋宴集分韵得九字
作者：金幼孜
朝代：明

圣皇抚区夏，省方事巡狩。蹇予沗侍从，亦获效奔走。杪春始驻跸，和气动郊薮。良辰奉鸾驭，周览遍丘阜。穷幽摭奇秀，幸免载刍糗。寒暑倏更换，星虚已届酉。於焉属秋半，宴会集寮友。肴羞列长席，时果荐芳豆。开尊对明月，序齿论先后。灏气满琼楼，寒光达虚牖。遥空净纤翳，河汉斜临斗。零露浥丛兰，凉飙振疏柳。盍簪有真乐，飞觞屡呼酒。諠哗竞酬酢，笑语或扬肘。分韵各有题，谁能为击缶。鄙词愧珠玉，刬削惭芜莠。俛怀际休运，感激恩尤厚。毕力图补报，矢心期白首。沗兹谐宿好，托交岁年久。切偲赖启沃，洗濯脱尘垢。追陪青琐闱，出入喜相偶。旅怀顿宽释，忧思亦何有。良宵兴未终，既醉犹携手。南楼桂始花，东园菊方茂。登临有佳约，相期在重九。
中秋宴集和答胡学士
作者：金幼孜
朝代：明

直舍西头俯禁城，捲帘坐待月华明。诗题綵笔誇先就，酒注银瓶劝满倾。蟾桂风清微有影，金茎露下不闻声。北来此会应难得，且共酣歌咏太平。
丰乐堂为周宜民赋
作者：金幼孜
朝代：明

海内隆平日，皇恩遍迩遐。大田多黍稌，比屋见桑麻。旆旆誇盈廪，穰穰庆满家。芹湖羹饭美，尚拟泛云槎。
为云南杨赋雅乐轩
作者：金幼孜
朝代：明

久住云南长子孙，故家文献至今存。弦歌不废书连屋，宾客间过酒满尊。春暖花香晴入户，雨馀山色晓当门。碧鸡金马应能识，此意何时与共论。
为兄贵质题鹡鸰图
作者：金幼孜
朝代：明

忆昨离家忽四年，客居长诵鹡鸰篇。相看无奈离情苦，岁晏梅华雪满天。
为勉仁学士题王孟端所画松桧图
作者：金幼孜
朝代：明

长松参天苔藓碧，飞泉迸落苍厓石。雾雨三秋入杳冥，风林六月含萧索。伊谁妙笔与神通，力斡造化千钧雄。此材卓荦为世用，老大犹当备梁栋。老桧苍苍拥高盖，交柯崛起蛟龙背。悬厓惨淡雷雨生，白日苍茫鬼神会。朝回坐对太古姿，凛然不受霜雪欺。为君歌罢久叹息，要知画好如此诗。
为友人题思亲堂
作者：金幼孜
朝代：明

双亲沦逝独何之，此日空馀泪满颐。故里松楸长在望，客居霜露不胜思。秋风宰树啼乌惨，夜雨青山白鹤悲。知子承家能不负，显扬努力慰深期。
为叶仲畴题兰竹
作者：金幼孜
朝代：明

绿叶葳蕤间紫茎，幽芳澹浥露华清。美人遥隔湘江外，解佩何当寄远情。自是芳姿不涴尘，西风凉露散清芬。莫嫌空谷无人到，岁晏相看有此君。
为叶仲畴题兰竹·其一
作者：金幼孜
朝代：明

绿叶葳蕤间紫茎，幽芳澹浥露华清。美人遥隔湘江外，解佩何当寄远情。
为叶仲畴题兰竹·其二
作者：金幼孜
朝代：明

自是芳姿不涴尘，西风凉露散清芬。莫嫌空谷无人到，岁晏相看有此君。
为吏部师尚书题画 其一 春景
作者：金幼孜
朝代：明

碧户幽窗尽日閒，落花啼鸟自间关。白云野水生春浦，翠黛夫容对晓山。
为吏部师尚书题画 其三 秋景
作者：金幼孜
朝代：明

天际凉风瀑布流，遥峰积翠雨初收。板桥人渡疏林晚，野寺蝉鸣落叶秋。
为吏部师尚书题画 其二 夏景
作者：金幼孜
朝代：明

水满西湖长芰荷，白鸥汎汎浴轻波。屋头杨柳深深碧，门外青山苒苒多。
为吏部师尚书题画 其五 竹鹤
作者：金幼孜
朝代：明

养就丹砂雪作团，终朝俛啄近琅玕。三山碧海休归去，好向瑶池弄羽翰。
为吏部师尚书题画 其六 白鹇
作者：金幼孜
朝代：明

素质玄文锦翼齐，绛桃花下见双栖。可堪野鹤同标格，难与山鸡共品题。
为吏部师尚书题画 其四 冬景
作者：金幼孜
朝代：明

曲曲溪流冻不声，扁舟独载更多情。千峰玉树凌寒色，九叠银屏照晚晴。
为吏部师尚书题画·春景
作者：金幼孜
朝代：明

碧户幽窗尽日閒，落花啼鸟自间关。白云野水生春浦，翠黛夫容对晓山。水满西湖长芰荷，白鸥汎汎浴轻波。屋头杨柳深深碧，门外青山苒苒多。天际凉风瀑布流，遥峰积翠雨初收。板桥人渡疏林晚，野寺蝉鸣落叶秋。曲曲溪流冻不声，扁舟独载更多情。千峰玉树凌寒色，九叠银屏照晚晴。养就丹砂雪作团，终朝俛啄近琅玕。三山碧海休归去，好向瑶池弄羽翰。素质玄文锦翼齐，绛桃花下见双栖。可堪野鹤同标格，难与山鸡共品题。
为吕尚书题山水小景
作者：金幼孜
朝代：明

尚书爱山兼爱画，索我题诗意甚浓。一片白云晴雨外，两行树色有无中。茆舍午烟啼鸟静，野桥春水落花红。明朝一骑天边出，回首居庸隔几重。
为大理寺丞马麟题画马
作者：金幼孜
朝代：明

万里曾思度玉门，归来立仗卸櫜鞬。饱肥苜蓿风霜晚，未老犹思报主恩。异种由来产渥洼，曾看入贡度流沙。几回牵向瑶池过，新濯龙文照五花。
为大理寺丞马麟题画马·其一
作者：金幼孜
朝代：明

万里曾思度玉门，归来立仗卸櫜鞬。饱肥苜蓿风霜晚，未老犹思报主恩。
为大理寺丞马麟题画马·其二
作者：金幼孜
朝代：明

异种由来产渥洼，曾看入贡度流沙。几回牵向瑶池过，新濯龙文照五花。
为太仆卿杨砥赋春牧图
作者：金幼孜
朝代：明

为爱吴兴笔法工，綵毫一扫冀群空。雄姿骏骨多难辨，汗血龙媒自不同。春暖散游芳草地，雨馀閒卧落花风。渥洼异产曾亲见，几度承恩侍九重。
为孔守忠题马
作者：金幼孜
朝代：明

曾睹天闲八尺龙，骁腾万里振长风。只今图画看神骏，无复承恩侍九重。
为宋给事题四景 其一 春景
作者：金幼孜
朝代：明

江上春山翠作堆，江头春水绿如苔。何人拥骑东风里，谷口看花只独来。
为宋给事题四景 其三 秋景
作者：金幼孜
朝代：明

凉云雁叫荻花秋，两岸青山带浅流。向晚月明天似水，吹箫独上木兰舟。
为宋给事题四景 其二 夏景
作者：金幼孜
朝代：明

青山几叠护云屏，绿树风凉鸟自鸣。最是幽人无一事，捲帘独坐看黄庭。
为宋给事题四景 其四 冬景
作者：金幼孜
朝代：明

万里平铺雪满天，瑶花乱点散琼田。江村尽日无啼鸟，惟见沙头系钓船。
为宋给事题四景·春景
作者：金幼孜
朝代：明

江上春山翠作堆，江头春水绿如苔。何人拥骑东风里，谷口看花只独来。青山几叠护云屏，绿树风凉鸟自鸣。最是幽人无一事，捲帘独坐看黄庭。凉云雁叫荻花秋，两岸青山带浅流。向晚月明天似水，吹箫独上木兰舟。万里平铺雪满天，瑶花乱点散琼田。江村尽日无啼鸟，惟见沙头系钓船。
为序复来求题
作者：金幼孜
朝代：明

异种穹窿产，移栽自昔年。发生宜土壤，润泽近山泉。品出武夷外，香分谷雨前。谁能识滋味，为问赵州禅。
为庶吉士万完题竹
作者：金幼孜
朝代：明

翠黛湿筼筜，悬厓百尺长。谁知玉堂夜，听雨忆潇湘。
为戴容安题扇竹
作者：金幼孜
朝代：明

三径清阴生昼寒，满林新长碧琅玕。何时截作参差玉，吹向瑶台听紫鸾。
为方尚书宾题山水图
作者：金幼孜
朝代：明

翠崦参差合，疏林隐映开。白云生野水，树色掩楼台。钓艇烟中去，菱歌江上来。山阴未可到，贺监几时回。
为杨学士勉仁题小景
作者：金幼孜
朝代：明

积阴生巨壑，飞翠落崔嵬。古木云萝暗，苍崖雪瀑开。幽人挥麈坐，稚子抱琴来。想有登临兴，看图日几回。
为杨庶子题纸屏画竹
作者：金幼孜
朝代：明

我昔隐居在山谷，绕舍只令种脩竹。清风白昼洒苍雪，终日吟哦看不足。一从携书来北阙，遂与此君成久别。平安十载知何似，往往思之心欲折。杨君亦是爱竹者，官舍新成最幽雅。纸屏拂拭无点尘，满写琅玕更潇洒。昨来置酒邀客子，灯前见之惊且喜。停杯借问作者谁，似与老可同高致。墨花淋漓真可爱，黯淡犹疑鬼神会。初看积翠落檐端，便觉湍声起窗外。数竿隔水各千尺，微露青林带秋色。暮雨寒霏紫凤翎，惊涛瞑卷苍龙翼。知君好竹幽思殊，朝回看画仍读书。临风或吹苍玉管，对月时弄青珊瑚。嗟哉此君贞且良，丰姿凛凛非寻常。世情高下逐冷暖，此君志节无炎凉。冰霜岁晏慎自保，相期白首毋相忘。
为杨谕德题赠蒋御医
作者：金幼孜
朝代：明

承家旧得轩岐学，绝艺于今独罕俦。待漏每蒙天语召，校方不厌世人求。杏林花重红云晓，橘井泉香玉露秋。惭愧微生无恙久，独怀高谊未能酬。
为王侍讲时彦题秋意图
作者：金幼孜
朝代：明

长天带远景，绝岛含秋意。桥响客时过，竹深门独闭。苍烟迥萧瑟，落日生迢递。回首大江西，故山何处是。
为礼部金尚书纯梅花图
作者：金幼孜
朝代：明

尚书示我梅花图，雪色一片涵冰壶。岁寒萧索少俦侣，偃蹇颇觉形容癯。南枝一夜回枯槁，漏泄人间春信早。才看冷蕊耀晨辉，又见繁花照晴昊。罗浮山人无俗尘，参横月落长相亲。仙姿缥缈出姑射，白玉为质冰为神。水边篱落幽深处，梨云半掩瑶台树。纸帐虚明素影分，银屏皎洁寒香度。向来孤山风物清，千葩万干何纵横。林逋几度惬幽赏，长吟屡遣花神惊。只今零落无知己，惟是西湖渺烟水。回首当年放鹤亭，千古清风孰能拟。尚书爱此图画工，标格直与梅花同。正当鼎鼐调元日，愿报吾皇恩眷隆。
为萧迪中题扇竹
作者：金幼孜
朝代：明

高节凌云不可攀，风前时听佩珊珊。閒将玉管吹明月，人在潇湘犹未还。
为萧迪宽题息斋竹
作者：金幼孜
朝代：明

亭亭玉节映琅玕，岁晏相看有二难。何日相从携凤管，夜深吹月向云端。
为马通政题画
作者：金幼孜
朝代：明

海棠花发过春寒，花上禽啼宿雨乾。双双不惜头俱白，犹向东风弄羽翰。谁教寒皋语自圆，可人毛羽更新鲜。上林千树堪栖息，应见高飞近日边。
为马通政题画·其一
作者：金幼孜
朝代：明

海棠花发过春寒，花上禽啼宿雨乾。双双不惜头俱白，犹向东风弄羽翰。
为马通政题画·其二
作者：金幼孜
朝代：明

谁教寒皋语自圆，可人毛羽更新鲜。上林千树堪栖息，应见高飞近日边。
乐琴书处为沈民则学士赋
作者：金幼孜
朝代：明

公本布衣士，世家在东吴。襟怀敌冰玉，所乐琴与书。牙签插满架，中有万卷储。潜心究坟典，隽泳周孔腴。矻矻忘岁年，昼夜穷卷舒。兴来操孤桐，逸气凌八区。寒泉出幽谷，清飙汎庭除。一弹复一咏，沛然乐有馀。栖迟三十载，仁仰恒晏如。一朝去乡里，声价重璠玙。载笔青锁闼，待诏承明庐。光华依日月，荷沐恩宠殊。蹇予沗侍从，出入联佩琚。朝回访官舍，文字聊足娱。弦琴坐芳树，洗盏酌清酤。白鹤为起舞，酣歌剧欢呼。嗟彼寰中人，此乐谁能俱。惟公与我辈，职业侪文儒。乾坤并生育，雨露均涵濡。感此圣恩厚，补报将焉图。愿言竭忠荩，白首期无渝。
乙未三月一日策试进士读卷
作者：金幼孜
朝代：明

圣主临轩亲策士，新颁御敕墨淋漓。百年礼乐逢兴运，一代文章际盛时。天近蓬莱香雾湿，日回阊阖漏声迟。有周幸睹贤才盛，感遇惟歌棫朴诗。
九日侍从车驾出南郊登高
作者：金幼孜
朝代：明

京华此日逢重九，扈跸登临荷圣情。万里河山空斥候，三秋禾黍贺收成。西风旌旆连云影，落日楼台起笛声。惭愧微生叨宠遇，永歌天保答升平。
九日宴集分韵得驶字
作者：金幼孜
朝代：明

良辰不易得，流光疾如驶。我行沗扈跸，三时留帝里。倏兹届重九，朋从皆客子。邀我开清宴，烹羔脍鲜鲤。时蔬间枣栗，罗列亦盈几。紫萸汎新酒，馨冽胜腊蚁。喧呼热中肠，笑谈忘鄙俚。酣歌引长剑，光芒照秋水。仰视天宇宽，商飙飒然起。候雁届新寒，霜菊犹含蕊。遥岑晚逾碧，西山净如洗。登高信非远，骋望增悬企。幸兹会文饮，劝酬助深喜。群公烂词藻，清芬播兰芷。殷勤写衷素，抱拙惭虫技。
九月十八日扈从车驾出居庸关外较猎
作者：金幼孜
朝代：明

羽士如林亦壮哉，长风万里蹴飞埃。雕弓射雁云中落，锦臂鞲鹰马上来。绝壁重重围网近，高峰猎猎竖旗开。从臣载笔长杨里，谫薄惭无献赋才。
二月八日入试院奉柬谕德士奇诸同志
作者：金幼孜
朝代：明

群才济济会南宫，奋笔争趍战艺中。江海鱼龙乘化雨，云霄雕鹗借长风。文章自昔归时论，选拔由来合至公。圣代求贤思治理，共须努力副宸衷。
二月廿五日夜写进士榜复命
作者：金幼孜
朝代：明

花隐兰灯夜，香浮虎榜春。飞腾瞻日月，感会在风云。匡坐听寒漏，鸣珂候紫宸。长安闻揭晓，尽夕有行人。
云山草堂为杨庶子赋
作者：金幼孜
朝代：明

闻道幽居近翠微，好山多与白云齐。柳塘日煖花争发，门巷春深鸟自啼。酒醒每临松下坐，诗成閒向竹边题。一从射策金门去，风雨年年梦建溪。草堂潇洒出氛埃，叠嶂层云翠作堆。林下日长书帖静，溪头水满棹船回。兴来展席看图画，客至挥毫对酒杯。倘得承恩归梓里，杖藜还许共徘徊。
云山草堂为杨庶子赋·其一
作者：金幼孜
朝代：明

闻道幽居近翠微，好山多与白云齐。柳塘日煖花争发，门巷春深鸟自啼。酒醒每临松下坐，诗成閒向竹边题。一从射策金门去，风雨年年梦建溪。
云山草堂为杨庶子赋·其二
作者：金幼孜
朝代：明

草堂潇洒出氛埃，叠嶂层云翠作堆。林下日长书帖静，溪头水满棹船回。兴来展席看图画，客至挥毫对酒杯。倘得承恩归梓里，杖藜还许共徘徊。
云林书屋为萧深州赋
作者：金幼孜
朝代：明

一径深深长绿阴，云山高下树幽森。闭门尽日无人到，时有书声出远林。
云谷书楼图为礼部郎中萧伯辰赋
作者：金幼孜
朝代：明
体裁：七言律诗

南楼面面琐窗虚，楼上惟藏万卷书。满架芸香春煖后，隔林灯火夜凉初。鹿门尚想庞公宅，盘谷犹怀李愿居。久别云林无限思，公馀重忆看新图。
云谷书楼图为礼部郎中萧伯辰赋
作者：金幼孜
朝代：明

南楼面面？窗虚，楼上惟藏万卷书。满架芸香春煖后，隔林灯火夜凉初。鹿门尚想庞公宅，盘谷犹怀李愿居。久别云林无限思，公馀重忆看新图。
何将军山林图诗
作者：金幼孜
朝代：明

寰中山林无处无，奚独将军名最都。不因工部有佳句，后人那得知其故。金川玉峡秀且奇，潭溪更在金川西。将军奕世远孙子，继承文采尤光辉。名园绿水南塘麓，第五桥边富脩竹。真宰何年驱六丁，掇取灵区过潭曲。石栏点笔听流莺，银甲金鱼旧日情。四时佳致宛犹昨，一段胜景真天成。何郎意度尤潇洒，貌取山林入图画。朝来访我欢相持，索我题诗说乡社。临风濡毫为写之，却忆故山劳梦思。濠梁谷口未应远，白云流水还相期。明当乞假向天子，锦衣快着归乡里。预拟山林作胜游，马蹄踏遍烟霞里。
候志仁不至
作者：金幼孜
朝代：明

五月传闻出凤城，相思日日计行程。怪来数日无消息，不见檐头喜鹊声。
偶兴
作者：金幼孜
朝代：明

疏雨过梧桐，商飙动杨柳。秋意已飒然，残暑讵能久。
偶成
作者：金幼孜
朝代：明

侵寻老易至，荏苒岁如驰。万事如云变，浮名空尔为。逢人懒劝酒，送客倦吟诗。朝退无馀事，閒消几局棋。
偶成·其一
作者：金幼孜
朝代：明

侵寻老易至，荏苒岁如驰。万事如云变，浮名空尔为。
偶成·其二
作者：金幼孜
朝代：明

逢人懒劝酒，送客倦吟诗。朝退无馀事，閒消几局棋。
偶过胄监学正曾才鲁出黄精共食之因以奉东
作者：金幼孜
朝代：明

见说黄精出远方，制来佳味喜初尝。长镵斸处应逢雪，小瓮盛来尚带霜。日曝已经三伏暑，蜜藏犹和百花香。临风泚笔题佳句，还忆分来寄玉堂。
元夕午门观灯应制
作者：金幼孜
朝代：明

云拥蓬莱五色浓，银灯煜煜照芙蓉。笙歌一曲来天上，万岁声中拜六龙。鳌山结綵翠重重，万壑千岩锦绣中。报道群仙来献寿，骖鸾驾鹤下瑶空。午夜天香散紫台，东风玉树万花开。千官齐拜瞻龙衮，丹陛前头进寿杯。御前百戏许都陈，灯市繁华五夜春。綵队行行分次第，一回歌舞一回新。天际三山海上移，午门雪霁彩云垂。侍臣朝罢亲承旨，今夜元宵许进诗。月满天门集佩珂，华筵此夜受恩多。教坊乐谱皆新调，绝胜梨园第一歌。蜡炬高烧映紫宸，踏歌初进鼓声频。年年正月元宵节，愿作蓬莱献寿人。上元十日尽休衙，弦管东风帝子家。阙下放灯如白日，人来人往自谖哗。海宇丰年协瑞徵，农歌社舞贺升平。自惭忝预传柑宴，未有㳙埃答圣明。天阶雪后净氛埃，月上龙楼宝仗开。尽道圣恩深似海，观灯都向午门来。戏乐呈来六队中，御前特敕赐黄封。侍臣既醉犹能赋，步出端门月正中。阊阖重重夜不扃，琼楼十二敞银屏。东风一曲升平乐，此夜都人尽许听。
元夕午门观灯应制·其一
作者：金幼孜
朝代：明

云拥蓬莱五色浓，银灯煜煜照芙蓉。笙歌一曲来天上，万岁声中拜六龙。
元夕午门观灯应制·其七
作者：金幼孜
朝代：明

蜡炬高烧映紫宸，踏歌初进鼓声频。年年正月元宵节，愿作蓬莱献寿人。
元夕午门观灯应制·其三
作者：金幼孜
朝代：明

午夜天香散紫台，东风玉树万花开。千官齐拜瞻龙衮，丹陛前头进寿杯。
元夕午门观灯应制·其九
作者：金幼孜
朝代：明

海宇丰年协瑞徵，农歌社舞贺升平。自惭忝预传柑宴，未有㳙埃答圣明。
元夕午门观灯应制·其九
作者：金幼孜
朝代：明
体裁：七言绝句

海宇丰年协瑞徵，农歌社舞贺升平。自惭忝预传柑宴，未有涓埃答圣明。
元夕午门观灯应制·其二
作者：金幼孜
朝代：明

鳌山结綵翠重重，万壑千岩锦绣中。报道群仙来献寿，骖鸾驾鹤下瑶空。
元夕午门观灯应制·其五
作者：金幼孜
朝代：明

天际三山海上移，午门雪霁彩云垂。侍臣朝罢亲承旨，今夜元宵许进诗。
元夕午门观灯应制·其八
作者：金幼孜
朝代：明

上元十日尽休衙，弦管东风帝子家。阙下放灯如白日，人来人往自谖哗。
元夕午门观灯应制·其六
作者：金幼孜
朝代：明

月满天门集佩珂，华筵此夜受恩多。教坊乐谱皆新调，绝胜梨园第一歌。
元夕午门观灯应制·其十
作者：金幼孜
朝代：明

天阶雪后净氛埃，月上龙楼宝仗开。尽道圣恩深似海，观灯都向午门来。
元夕午门观灯应制·其十一
作者：金幼孜
朝代：明

戏乐呈来六队中，御前特敕赐黄封。侍臣既醉犹能赋，步出端门月正中。
元夕午门观灯应制·其十二
作者：金幼孜
朝代：明

阊阖重重夜不扃，琼楼十二敞银屏。东风一曲升平乐，此夜都人尽许听。
元夕午门观灯应制·其四
作者：金幼孜
朝代：明

御前百戏许都陈，灯市繁华五夜春。綵队行行分次第，一回歌舞一回新。
元夕午门赐观灯
作者：金幼孜
朝代：明

凤辇遥临绛阙前，六鳌拥翠出中天。花明宝树分银烛，仗簇青霄散御烟。五鼓稀闻传玉漏，九重频得侍金筵。太平共仰吾皇圣，再拜称觞祝万年。天仗森森列宝台，教坊初进鼓如雷。金莲夜放轻寒散，绛蜡春融瑞气回。仙乐慢调双玉管，紫宸频上万年杯。传柑岁岁承恩渥，感遇深惭负不才。
元夕午门赐观灯
作者：金幼孜
朝代：明

新岁逢元夕，看灯紫禁来。云间仙伏出，花里绣筵开。月转双龙阙，春浮万寿杯。传柑当此日，献颂愧非才。五夜开阊阖，千官引佩珂。御烟浮宝篆，华月送清歌。岁久君恩重，时平乐事多。金吾知不禁，试问夜如何。鳌山新结綵，列炬照晴天。箫鼓瑶台上，星河绛阙前。綵妆千队好，绣簇万花妍。欢赏陪鸾驭，还歌《既醉》篇。驰道开仙跸，中天建羽旄。星连三岛近，仗立五云高。凤吹迎仙乐，龙香荐玉醪。九重恩似海，春色上宫袍。鹤驭云中下，仙人海上回。星桥连阁道，绛蜡炫蓬莱。民物同遭遇，衣冠得重陪。酣歌称万寿，更上紫霞杯。
元夕午门赐观灯·其一
作者：金幼孜
朝代：明

凤辇遥临绛阙前，六鳌拥翠出中天。花明宝树分银烛，仗簇青霄散御烟。五鼓稀闻传玉漏，九重频得侍金筵。太平共仰吾皇圣，再拜称觞祝万年。
元夕午门赐观灯·其一
作者：金幼孜
朝代：明

新岁逢元夕，看灯紫禁来。云间仙伏出，花里绣筵开。月转双龙阙，春浮万寿杯。传柑当此日，献颂愧非才。
元夕午门赐观灯·其三
作者：金幼孜
朝代：明

鳌山新结綵，列炬照晴天。箫鼓瑶台上，星河绛阙前。綵妆千队好，绣簇万花妍。欢赏陪鸾驭，还歌《既醉》篇。
元夕午门赐观灯·其二
作者：金幼孜
朝代：明

五夜开阊阖，千官引佩珂。御烟浮宝篆，华月送清歌。岁久君恩重，时平乐事多。金吾知不禁，试问夜如何。
元夕午门赐观灯·其二
作者：金幼孜
朝代：明

天仗森森列宝台，教坊初进鼓如雷。金莲夜放轻寒散，绛蜡春融瑞气回。仙乐慢调双玉管，紫宸频上万年杯。传柑岁岁承恩渥，感遇深惭负不才。
元夕午门赐观灯·其五
作者：金幼孜
朝代：明

鹤驭云中下，仙人海上回。星桥连阁道，绛蜡炫蓬莱。民物同遭遇，衣冠得重陪。酣歌称万寿，更上紫霞杯。
元夕午门赐观灯·其四
作者：金幼孜
朝代：明

驰道开仙跸，中天建羽旄。星连三岛近，仗立五云高。凤吹迎仙乐，龙香荐玉醪。九重恩似海，春色上宫袍。
元夕午门赐观灯（二首）
作者：金幼孜
朝代：明

鳌山新结彩，列炬照晴天。
箫鼓瑶台上，星河绛阙前。
彩妆千队好，绣簇万花妍。
欢赏陪鸾驭，还歌《既醉》篇。
元夕宴集分韵得坐字
作者：金幼孜
朝代：明

上元弛夜禁，朋游忽相过。华灯粲中庭，列席邀同坐。呼酒具殽馔，觞咏更唱和。繁星入户明，皎月当空堕。九衢沸箫鼓，杂遝欢声播。幸此际升平，衰迈惭无那。
元夕观灯应制
作者：金幼孜
朝代：明

蓬莱高耸五云端，蜡炬融春夜不寒。月满琼林花作阵，星垂瑶树锦为团。紫霞潋滟浮仙醴，香雾氤氲绕御銮。岁岁镐京沾赐宴，恩波浩荡海同宽。金莲五夜灿瑶台，一派星河彻夜开。银瓮蒲萄天上出，翠华騕䮍月中来。地临太液虹光合，春满神都御气回。此夕传柑知感遇，嵩呼愿进万年杯。帝京三五值佳辰，灯月澄辉霁景新。大地山河天不夜，满城箫鼓暖生春。宴游遭遇同千载，盛事欢娱及万民。拜祝吾皇千万寿，深惭献赋忝词臣。
元夕观灯应制·其一
作者：金幼孜
朝代：明

蓬莱高耸五云端，蜡炬融春夜不寒。月满琼林花作阵，星垂瑶树锦为团。紫霞潋滟浮仙醴，香雾氤氲绕御銮。岁岁镐京沾赐宴，恩波浩荡海同宽。
元夕观灯应制·其三
作者：金幼孜
朝代：明

帝京三五值佳辰，灯月澄辉霁景新。大地山河天不夜，满城箫鼓暖生春。宴游遭遇同千载，盛事欢娱及万民。拜祝吾皇千万寿，深惭献赋忝词臣。
元夕观灯应制·其二
作者：金幼孜
朝代：明

金莲五夜灿瑶台，一派星河彻夜开。银瓮蒲萄天上出，翠华騕䮍月中来。地临太液虹光合，春满神都御气回。此夕传柑知感遇，嵩呼愿进万年杯。
元夕观灯应制·其二
作者：金幼孜
朝代：明
体裁：七言律诗

金莲五夜灿瑶台，一派星河彻夜开。银瓮蒲萄天上出，翠华騕袅月中来。地临太液虹光合，春满神都御气回。此夕传柑知感遇，嵩呼愿进万年杯。
元夕赐午门观灯
作者：金幼孜
朝代：明

鳌山高耸架层空，万烛烧春瑞气融。星动银河浮菡萏，天垂琼岛绽芙蓉。行行綵队穿华月，曲曲鸾笙度好风。自是太平多乐事，君王要与万方同。凤辇初临鼓吹喧，千官环侍紫宸边。九门灯火云霄上，午夜山河锦绣前。春散炉烟浮树暖，月移宝仗映花妍。从臣忝预传柑宴，既醉犹歌《湛露》篇。天上红云湿翠旗，楼前灯影动罘罳。御筵花煖歌声近，紫禁风清玉漏迟。中使传宣还赐果，词臣献赋更陈诗。华夷尽道承恩泽，千载昌期际此时。万朵金莲彻夜开，满帘香雾隔蓬莱。遥看鳌背云中出，喜见仙人海上来。拂曙星河低绛阙，凌空鸾鹤上瑶台。笙歌一？春如海，共进吾皇万寿杯。
元夕赐午门观灯·其一
作者：金幼孜
朝代：明

鳌山高耸架层空，万烛烧春瑞气融。星动银河浮菡萏，天垂琼岛绽芙蓉。行行綵队穿华月，曲曲鸾笙度好风。自是太平多乐事，君王要与万方同。
元夕赐午门观灯·其三
作者：金幼孜
朝代：明

天上红云湿翠旗，楼前灯影动罘罳。御筵花煖歌声近，紫禁风清玉漏迟。中使传宣还赐果，词臣献赋更陈诗。华夷尽道承恩泽，千载昌期际此时。
元夕赐午门观灯·其二
作者：金幼孜
朝代：明

凤辇初临鼓吹喧，千官环侍紫宸边。九门灯火云霄上，午夜山河锦绣前。春散炉烟浮树暖，月移宝仗映花妍。从臣忝预传柑宴，既醉犹歌《湛露》篇。
元夕赐午门观灯·其四
作者：金幼孜
朝代：明

万朵金莲彻夜开，满帘香雾隔蓬莱。遥看鳌背云中出，喜见仙人海上来。拂曙星河低绛阙，凌空鸾鹤上瑶台。笙歌一？春如海，共进吾皇万寿杯。
元夕赐午门观灯·其四
作者：金幼孜
朝代：明
体裁：七言律诗

万朵金莲彻夜开，满帘香雾隔蓬莱。遥看鳌背云中出，喜见仙人海上来。拂曙星河低绛阙，凌空鸾鹤上瑶台。笙歌一�春如海，共进吾皇万寿杯。
元夕赐观灯
作者：金幼孜
朝代：明

圣主敷文德，朝廷戢武功。熙辰千载遇，乐事万方同。令节逢元夕，灵鳌驾碧空。危峰遥对峙，䆳谷密相通。火树千花粲，星桥万点红。葩分金错落，枝缀玉玲珑。翡翠妆珠阙，琉璃恍贝宫。鱼龙陈仗外，鸾鹤下云中。杂遝群歌进，喧腾百戏工。观游来稚耋，朝会集华戎。貔虎森飞将，貂蝉列上公。炉烟三岛合，香雾九霄濛。凤辇当晴汉，鸾旗簇暖风。碧纱围菡萏，绣幄透芙蓉。露掌承华盖，银桥亘綵虹。丹青开列嶂，罗绮艳芳丛。夜久祥光动，春迟淑景融。御筵称寿酒，玉陛拜重瞳。果熟瑶池献，莲开宝幛笼。踏歌声款款，叠鼓韵逢逢。海宇逢时泰，闾阎乐岁丰。讴吟纷载路，抃舞效呼嵩。汉代衣冠盛，周家礼乐崇。两京陪扈从，千载幸遭逢。自感恩荣盛，宁知刻漏终。愿陈天保什，永世播无穷。
元夕赐观灯
作者：金幼孜
朝代：明
体裁：五言排律

圣主敷文德，朝廷戢武功。熙辰千载遇，乐事万方同。令节逢元夕，灵鳌驾碧空。危峰遥对峙，邃谷密相通。火树千花粲，星桥万点红。葩分金错落，枝缀玉玲珑。翡翠妆珠阙，琉璃恍贝宫。鱼龙陈仗外，鸾鹤下云中。杂遝群歌进，喧腾百戏工。观游来稚耋，朝会集华戎。貔虎森飞将，貂蝉列上公。炉烟三岛合，香雾九霄濛。凤辇当晴汉，鸾旗簇暖风。碧纱围菡萏，绣幄透芙蓉。露掌承华盖，银桥亘綵虹。丹青开列嶂，罗绮艳芳丛。夜久祥光动，春迟淑景融。御筵称寿酒，玉陛拜重瞳。果熟瑶池献，莲开宝幛笼。踏歌声款款，叠鼓韵逢逢。海宇逢时泰，闾阎乐岁丰。讴吟纷载路，抃舞效呼嵩。汉代衣冠盛，周家礼乐崇。两京陪扈从，千载幸遭逢。自感恩荣盛，宁知刻漏终。愿陈天保什，永世播无穷。
元夕赐观灯
作者：金幼孜
朝代：明

圣主无为致太平，九重欢赏洽舆情。东风大地春如海，午夜星河火作城。鱼跃鸢飞同化育，农歌社舞荷生成。镐京侍宴荣恩遇，愿效赓歌答圣明。天仗森森护翠华，从官如雨列簪花。教坊乐舞三千队，灯市楼台十万家。宝座星回瞻御气，宫壶春煖醉流霞。金吾此夜知无禁，处处笙歌语笑哗。
元夕赐观灯
作者：金幼孜
朝代：明

阊阖天门开九重，玉楼金殿月朣胧。共看鳌背辞沧海，独向龙墀拥翠峰。瑞雪暖融鳷鹊观，庆云晴护建章宫。盛时佳节逢元夜，此夕欢娱万国同。河汉沉沉霁景澄，蓬莱撚满九华灯。青猊白象三千界，绮阁雕阑十二层。花绣芙蓉浓艳吐，帘垂翡翠异香凝。世人唯向云中见，遥望天门不可登。宝树金莲万炬明，春风一夜百花荣。绛纱含雾垂珠幕，紫焰蒸霞晃绣楹。洛水涵光龟象出，荥河流耀马图呈。仙禽灵兽多嘉瑞，尽见扬辉入太清。乐奏《韶》、《咸》宝扇开，遥瞻龙驭自天来。九门香逐灵飙度，万国春随御气回。綵凤高临青玉案，彤云轻护紫霞杯。臣民共愿宸游乐，海内欢声溢九垓。五色祥云奉御筵，翠华垂盖出中天。玉龙吐焰开灵曜，金鸭腾薰蔼瑞烟。淑气晴含旗影动，轻飙微带漏声传。教坊初进升平曲，凤吹鸾笙杂管弦。中使传宣宴百官，佩声遥集五云端。酒颁绿蚁开金瓮，馔鲙苍鳞奉玉盘。宝帐春回频送暖，瑶台雪霁不生寒。侍臣沾醉蒙恩德，更敕都人近御看。罗绮含薰綵队盈，金花翠帽锦装成。奉琛献璧诸番贡，舞縆寻橦百伎呈。戏帐弄娇空外影，挈帷巧出静中声。三农更有丰年曲，齐向天街歌太平。锦额瑜环童伎儿，分行列队向彤墀。当筵齐唱摩尼曲，对御还歌大圣词。宝藏金钱颁出富，雕盘珍果赐来奇。衮衣浮动阳和满，正是天颜有喜时。天外遥闻云佩鸣，仙人飞步下瑶京。安期神枣千年瑞，王母蟠桃万寿徵。玉女金童迎凤辇，霓旌羽盖列龙軿。紫金还现空中相，群会璇霄对圣明。银箭迟迟禁籞长，月华灯彩炫岩廊。暖随佳气浮三殿，春逐恩波被八方。湛露更添仙瓮醴，祥飙还度御炉香。小臣愿祝齐天寿，万岁嵩呼仰圣皇。
元夕赐观灯·其一
作者：金幼孜
朝代：明

圣主无为致太平，九重欢赏洽舆情。东风大地春如海，午夜星河火作城。鱼跃鸢飞同化育，农歌社舞荷生成。镐京侍宴荣恩遇，愿效赓歌答圣明。